02017R1151 — LT — 25.01.2020 — 003.001

Šis tekstas yra skirtas tik informacijai ir teisinės galios neturi. Europos Sąjungos institucijos nėra teisiškai atsakingos už jo turinį. Autentiškos atitinkamų teisės aktų, įskaitant jų preambules, versijos skelbiamos Europos Sąjungos oficialiajame leidinyje ir pateikiamos svetainėje „EUR-Lex“. Oficialūs tekstai tiesiogiai prieinami naudojantis šiame dokumente pateikiamomis nuorodomis

►B KOMISIJOS REGLAMENTAS (ES) 2017/1151 2017 m. birželio 1 d. kuriuo papildomas Europos Parlamento ir Tarybos reglamentas (EB) Nr. 715/2007 dėl variklinių transporto priemonių tipo patvirtinimo atsižvelgiant į išmetamųjų teršalų kiekį iš lengvųjų keleivinių ir komercinių transporto priemonių (Euro 5 ir Euro 6) ir dėl transporto priemonių remonto ir priežiūros informacijos prieigos, iš dalies keičiama Europos Parlamento ir Tarybos direktyva 2007/46/EB, Komisijos reglamentas (EB) Nr. 692/2008 bei Komisijos reglamentas (ES) Nr. 1230/2012 ir kuriuo panaikinamas Komisijos reglamentas (EB) Nr. 692/2008 (Tekstas svarbus EEE) (OL L 175 2017.7.7, p. 1)

Iš dalies keičiamas:





Pataisytas:









▼B

KOMISIJOS REGLAMENTAS (ES) 2017/1151

2017 m. birželio 1 d.

kuriuo papildomas Europos Parlamento ir Tarybos reglamentas (EB) Nr. 715/2007 dėl variklinių transporto priemonių tipo patvirtinimo atsižvelgiant į išmetamųjų teršalų kiekį iš lengvųjų keleivinių ir komercinių transporto priemonių (Euro 5 ir Euro 6) ir dėl transporto priemonių remonto ir priežiūros informacijos prieigos, iš dalies keičiama Europos Parlamento ir Tarybos direktyva 2007/46/EB, Komisijos reglamentas (EB) Nr. 692/2008 bei Komisijos reglamentas (ES) Nr. 1230/2012 ir kuriuo panaikinamas Komisijos reglamentas (EB) Nr. 692/2008

(Tekstas svarbus EEE)







1 straipsnis

Dalykas

Šiame reglamente nustatomos Reglamento (EB) Nr. 715/2007 įgyvendinimo taisyklės.

2 straipsnis

Apibrėžtys

Šiame reglamente vartojamų terminų apibrėžtys:

1. Transporto priemonės tipas pagal išmetamųjų teršalų kiekį bei transporto priemonės remonto ir priežiūros informaciją – grupė transporto priemonių, kurios: a) nesiskiria „interpoliacijos šeimos“ kriterijumi, apibrėžtu XXI priedo 5.6 punkte; ▼M3 b) priskiriamos vienam „CO2 interpoliacijos intervalui“, apibrėžtam XXI priedo 6 papildomo priedo 2.3.2 punkte; ▼B c) nesiskiria jokiomis nemažą įtaką variklio išmetalų kiekiui turinčiomis šiomis, taip pat kitomis neišvardytomis, savybėmis: — taršos kontrolės įtaisų tipai ir išdėstymo seka (pvz., trieigis katalizatorius, oksidacinis katalizatorius, mažo NOx kiekio gaudyklė, selektyvioji katalizinė redukcija, mažo NOx kiekio katalizatorius, kietųjų dalelių gaudyklė arba jų derinys viename agregate), — išmetamųjų dujų recirkuliacija (yra / nėra, vidaus / išorės, aušinama / neaušinama, žemo / aukšto slėgio).

2. Transporto priemonės EB tipo patvirtinimas pagal išmetamųjų teršalų kiekį ir transporto priemonės remonto bei priežiūros informaciją – transporto priemonių, priskiriamų transporto priemonės tipui, atsižvelgiant į išmetamuosius teršalus ir transporto priemonės remonto bei priežiūros informacijos prieigą, EB tipo patvirtinimas pagal variklio išmetalų kiekį, karterio išmetalų kiekį, degalų garavimo išlakų kiekį, degalų sąnaudas ir transporto priemonės OBD sistemos bei remonto bei priežiūros informacijos prieigą.

▼M2

3. Odometras – prietaisas, rodantis vairuotojui bendrą, nuo transporto priemonės pagaminimo nuvažiuotą atstumą.

▼B

4. Pagalbinė variklio paleidimo priemonė – kaitinamosios žvakės, įpurškimo takto keitikliai ir kiti įtaisai, padedantys paleisti variklį neriebinant oro ir (arba) variklio degalų mišinio.

5. Variklio darbinis tūris – vienas iš šių dalykų: a) jei tai stūmoklinis vidaus degimo variklis – visų variklio cilindrų vardinis darbinis tūris; b) jei tai rotorinis (Vankelio) variklis – dvigubas variklio cilindrų vardinis darbinis tūris.

▼M3

6. Periodiškai (reguliariai) regeneruojama sistema – išmetamųjų teršalų kontrolės įtaisas (pvz., katalizinis keitiklis, kietųjų dalelių gaudyklė), kuriam būtinas periodiško (reguliaraus) regeneravimo procesas.

▼B

7. Originalus pakaitinis taršos kontrolės įtaisas – šio reglamento I priedo 4 priedėlyje nurodytų tipų taršos kontrolės įtaisas arba taršos kontrolės įtaisų agregatas, kurį transporto priemonės tipo patvirtinimo turėtojas pateikia rinkai kaip atskirą techninį agregatą.

8. Taršos kontrolės įtaiso tipas – kataliziniai keitikliai ir kietųjų dalelių gaudyklės, kurios nesiskiria tokiais esminiais aspektais kaip: a) substratų kiekiu, struktūra ir medžiaga; b) kiekvieno substrato veikimo pobūdžiu; c) tūriu, priekinės dalies plotu ir pagrindo ilgio santykiu; d) katalitinės medžiagos kiekiu; e) santykinė katalitinės medžiagos dalimi; f) korių tankiu; g) matmenimis ir forma; h) šilumine apsauga.

9. Vieneriopų degalų transporto priemonė – transporto priemonė, suprojektuota važiuoti pirmiausia naudojant vienos rūšies degalus.

10. Vieneriopų degalų dujinė transporto priemonė – vienos rūšies degalus naudojanti transporto priemonė, pirmiausia varoma SND, GD / biometanu arba vandeniliu, bet galinti turėti ir benzino sistemą, skirtą naudoti tik avariniais atvejais arba transporto priemonės, kurios benzino bake telpa ne daugiau kaip 15 litrų benzino, varikliui paleisti.

▼M3

11. Dvejopų degalų transporto priemonė – transporto priemonė, turinti dvi atskiras degalų laikymo sistemas, suprojektuota taip, kad pirmiausia vienu metu būtų naudojami tik vienos rūšies degalai.

12. Dvejopų degalų dujinė transporto priemonė – dvejopų degalų transporto priemonė, varoma benzinu (benzino režimas) ir vienais iš šių degalų: SND, GD/biometanu arba vandeniliu.

▼B

13. Mišrių degalų transporto priemonė – vieną degalų laikymo sistemą turinti transporto priemonė, galinti važiuoti varoma įvairiais dviejų arba daugiau rūšių degalų mišiniais.

14. Benzinu ir etanoliu varoma transporto priemonė – mišrių degalų transporto priemonė, galinti važiuoti varoma benzinu arba benzino ir etanolio mišiniu (E85), kuriame etanolis sudaro iki 85 proc.

15. Mišrius degalus naudojanti biodyzelinu varoma transporto priemonė – mišrius degalus naudojanti transporto priemonė, galinti važiuoti varoma mineraliniu dyzelinu arba mineralinio dyzelino ir biodyzelino mišiniu.

16. Hibridinė elektrinė transporto priemonė (HEV) – hibridinė transporto priemonė, kurioje vienas iš varomosios energijos keitiklių yra elektros mašina.

17. Tinkamai prižiūrima ir naudojama bandomoji transporto priemonė – transporto priemonė, atitinkanti atrinktos transporto priemonės kriterijus, išdėstytus JT taisyklės Nr. 83 ( 1 ) 3 priedėlio 2 dalyje.

18. Išmetamųjų teršalų kontrolės sistema – OBD sistemos atžvilgiu, tai elektroninis variklio valdiklis ir visos su išmetamųjų teršalų kiekiu susijusios sudedamosios dalys dujų išmetimo arba garavimo sistemoje, tam valdikliui teikiančios įvesties duomenis arba iš jo gaunančios išvesties duomenis.

19. Trikčių indikatorius (MI) – regimasis arba girdimasis indikatorius, kuris transporto priemonės vairuotojui aiškiai signalizuoja, kad sutriko kurios nors su teršalų išmetimu susijusios sudedamosios dalies, sujungtos su OBD sistema, arba pačios OBD sistemos veikimas.

20. Triktis – su teršalų išmetimu susijusios sudedamosios dalies arba sistemos gedimas, dėl kurio išmetamųjų teršalų kiekis viršija XI priedo 2.3 punkte nurodytas ribas, arba OBD sistemos neatitiktis pagrindiniams XI priede nustatytiems stebėsenos reikalavimams.

21. Antrinis oras – siurbliu, oro vožtuvu ar kitomis priemonėmis į dujų išmetimo sistemą leidžiamas oras, kad geriau vyktų išmetamųjų dujų sraute esančių HC ir CO oksidacija.

22. Važiavimo ciklas – OBD sistemos atžvilgiu, tai reiškia variklio paleidimą, važiavimo režimą, kai nustatoma triktis, jeigu ji būtų, ir variklio išjungimą.

23. Informacijos prieiga – galimybė gauti visus transporto priemonės OBD sistemos ir transporto priemonės remonto bei priežiūros duomenis, reikalingus transporto priemonės patikrai, gedimams nustatyti, techninei priežiūrai arba remontui.

24. Trūkumas – OBD sistemos atžvilgiu, tai reiškia, kad ne daugiau kaip dviejų stebimų atskirų sudedamųjų dalių ar sistemų laikinos arba nuolatinės veikimo charakteristikos blogina OBD sistemos atliekamą tų sudedamųjų dalių ar sistemų stebėseną arba sudedamosios dalys neatitinka visų kitų išsamių OBD sistemai taikomų reikalavimų.

25. Nusidėvėjęs pakaitinis taršos kontrolės įtaisas – taršos kontrolės įtaisas, apibrėžtas Reglamento (EB) Nr. 715/2007 3 straipsnio 11 dalyje, kurio nusidėvėjimas dėl ilgo naudojimo arba dirbtinis nudėvėjimas yra tokio laipsnio, kad šis įtaisas atitinka JT EEK taisyklės Nr. 83 XI priedo 1 priedėlio 1 dalyje nustatytus reikalavimus.

26. Transporto priemonės OBD sistemos informacija – informacija, susijusi su transporto priemonėje įrengta visų transporto priemonės elektroninių sistemų diagnostikos sistema.

27. Reagentas – bet koks produktas, išskyrus degalus, laikomas transporto priemonėje ir pagal išmetamųjų dujinių teršalų kontrolės sistemos signalą tiekiamas papildomo išmetamųjų teršalų apdorojimo sistemai.

28. Parengtos naudoti transporto priemonės masė – transporto priemonės, kurios degalų bakas (-ai) pripildytas (-i) bent iki 90 proc. jo (jų) talpos, su standartine įranga, įrengta pagal gamintojo specifikacijas, masė, įskaitant vairuotojo, degalų bei skysčių masę, ir kėbulo, kabinos, jungiamojo įtaiso, atsarginio rato (-ų) ir įrankių masė, jei tokia įranga sumontuota.

29. Uždegimo pertrūkis – degimo stoka kibirkštinio uždegimo variklio cilindre dėl to, kad nėra kibirkšties, dėl netinkamo degalų dozavimo, mažo slėgio arba dėl kokios nors kitos priežasties.

30. Šaltojo užvedimo sistema arba įtaisas – sistema, kuri laikinai pariebina variklio oro ir degalų mišinį, kad būtų lengviau paleisti variklį.

31. Galios mažinimo operacija arba įrenginys – variklio galios tiekimas transporto priemonėje įrengtiems pagalbiniams įtaisams.

▼M1

32. Smulkusis gamintojas – gamintojas, kurio metinė pasaulinės gamybos apimtis per metus, einančius prieš metus, kuriais suteikiamas tipo patvirtinimas, yra mažesnė kaip 10 000 vienetų ir: a) jis nepriklauso susijusių gamintojų grupei; arba b) jis yra susijusių gamintojų, kurių metinė pasaulinės gamybos apimtis per metus, einančius prieš metus, kuriais suteikiamas tipo patvirtinimas, yra mažesnė kaip 10 000 vienetų, grupės dalis; arba c) jis priklauso susijusių gamintojų grupei, tačiau naudojasi savo gamybos įrenginiais ir projektavimo centru.

▼M1

32a. Nuosavi gamybos įrenginiai – gamintojo naudojama gamybos ar surinkimo įranga, kuria gaminamos ar surenkamos to gamintojo naujos transporto priemonės, įskaitant, jei taikoma, eksportui skirtas transporto priemones.

32b. Nuosavas projektavimo centras – padalinys, kuriame atliekami visi transporto priemonių projektavimo bei kūrimo darbai ir kurį kontroliuoja ir naudoja gamintojas.

32c. Labai smulkūs gamintojai – smulkusis gamintojas, kaip apibrėžta 32 punkte, kurio transporto priemonių per metus, einančius prieš tuos metus, kuriais suteikiamas tipo patvirtinimas, Bendrijoje įregistruojama mažiau nei 1 000 .

▼M2 —————

▼M3

33. Tik vidaus degimo varikliu (-iais) varoma transporto priemonė – transporto priemonė, kurioje visi varomosios energijos keitikliai yra vidaus degimo varikliai.

▼B

34. Tik elektra varoma transporto priemonė (PEV) – transporto priemonė, kurioje sumontuota jėgos pavara, apimanti tik elektros mašinas, naudojamas kaip varomosios energijos keitikliai, ir įkraunamąsias elektros energijos kaupimo sistemas, naudojamas kaip varomosios energijos kaupimo sistemos.

35. Kuro elementas – energijos keitiklis, cheminę energiją (įėjimo galią) paverčiantis elektros energija (išėjimo galia) arba atvirkščiai.

36. Kuro elementu varoma transporto priemonė – transporto priemonė, kurioje sumontuota jėgos pavara, apimanti tik kuro elementą (-us) ir elektros mašiną (-as), naudojamus kaip varomosios energijos keitikliai.

37. Naudingoji galia – bandymų stende sumontuoto alkūninio veleno arba jam lygiaverčio įtaiso gale perduodama galia, etaloninėmis atmosferos sąlygomis nustatoma pagal XX priedą (variklio naudingosios galios, naudingosios galios ir elektrinių jėgos pavarų didžiausios 30 minučių galios matavimai), esant atitinkamam variklio su pagalbiniais prietaisais sūkių dažniui.

▼M3

38. Vardinė variklio galia (Prated) – didžiausioji naudingoji variklio galia (kW), kaip reikalaujama pagal XX priedo nuostatas.

▼B

39. Didžiausioji 30 minučių galia – didžiausia naudingoji elektrinių jėgos pavarų galia nuolatinės srovės įtampos sąlygomis, kaip nustatyta JT EEK taisyklės Nr. 85 5.3.2 punkte ( 2 ).

40. Šaltasis paleidimas vykdant OBD – kontrolinių įtaisų eksploatacinių savybių stebėjimą reiškia, kad, paleidus variklį, variklio aušalo temperatūra arba lygiavertė temperatūra yra ne aukštesnė kaip 35 °C ir ne daugiau kaip 7 °C didesnė už aplinkos temperatūrą, jeigu taikoma.

41. Įprastinėmis važiavimo sąlygomis išmetamų teršalų kiekis (RDE) – įprastomis transporto priemonės eksploatavimo sąlygomis išmetamas teršalų kiekis.

42. Nešiojamoji išmetamųjų teršalų matavimo sistema (PEMS) – IIIA priedo 1 priedėlyje nustatytus reikalavimus atitinkanti nešiojamoji išmetamųjų teršalų kiekio matavimo sistema.

43. Pagrindinė išmetamųjų teršalų kontrolės strategija (BECS) – išmetamųjų teršalų kontrolės strategija, veikianti esant tam tikram variklio sukimo momento ir sūkių dažnio intervalui, jei neįjungta papildoma išmetamųjų teršalų kontrolės strategija.

44. Papildoma išmetamųjų teršalų kontrolės strategija (AECS) – išmetamųjų teršalų kontrolės strategija, įsijungianti ir pakeičianti arba pakoreguojanti pagrindinę teršalų išmetimo strategiją tam tikru tikslu, reaguodama į tam tikrą aplinkos ir (arba) eksploatavimo sąlygų visumą ir veikianti tik tol, kol yra tos sąlygos.

▼M3

45. Degalų bako sistema – degalams laikyti naudojama įranga, sudaryta iš degalų bako, degalų pripildymo angos, šios angos dangtelio ir degalų siurblio, įrengto degalų bake arba ant jo.

46. Pralaidumo faktorius (PF) – tai faktorius, nustatomas pagal angliavandenilių nuostolius per tam tikrą laikotarpį ir naudojamas galutiniam degalų garavimo išlakų kiekiui nustatyti.

47. Vienasluoksnis nemetalinis bakas – degalų bakas, pagamintas iš vieno nemetalinės medžiagos, įskaitant fluorintas ir (arba) sulfonintas medžiagas, sluoksnio.

48. Daugiasluoksnis bakas – degalų bakas, pagamintas iš ne mažiau kaip dviejų skirtingų medžiagų sluoksnių, iš kurių vienas yra nepralaidus angliavandeniliams.

▼M2

49. Inercinės apkrovos kategorija – bandomos transporto priemonės masės kategorija, atitinkanti lygiavertę inercinę apkrovą, kaip nustatyta JT EEK taisyklės Nr. 83 4a priedo lentelėje A4a/3, kai bandomoji masė yra lygi etaloninei masei.

▼B

3 straipsnis

Tipo patvirtinimo reikalavimai

▼M3

1. Norėdamas gauti EB tipo patvirtinimą, atsižvelgiant į išmetamųjų teršalų kiekį ir transporto priemonės remonto bei priežiūros informaciją, gamintojas turi įrodyti, kad tada, kai transporto priemonės yra bandomos taikant IIIA–VIII, XI, XIV, XVI, XX, XXI ir XXII prieduose nustatytas bandymo procedūras, jos atitinka šio reglamento reikalavimus. Be to, gamintojas turi užtikrinti, kad etaloniniai degalai atitiktų IX priede nustatytas specifikacijas.

▼B

2. Su transporto priemonėmis turi būti atlikti I priedo I.2.4 lentelėje nurodyti bandymai.

3. Užuot taikę II, V–VIII, XI, XVI ir XXI prieduose nustatytus reikalavimus, smulkieji gamintojai gali paprašyti suteikti EB tipo patvirtinimą pagal I priedo 2.1 punkte išvardytus teisės aktus trečiosios šalies institucijos patvirtintam transporto priemonės tipui.

Tačiau norint pagal šios straipsnio dalies nuostatas gauti EB tipo patvirtinimą, atsižvelgiant į išmetamųjų teršalų kiekį ir transporto priemonės remonto bei priežiūros informaciją, reikalaujama atlikti transporto priemonės tinkamumo eksploatuoti keliuose patikrai atlikti būtinus išmetamųjų teršalų kiekio bandymus, nustatytus IV priede, bei XXI priede nustatytus degalų sąnaudų ir išmetamo CO2 kiekio bandymus ir paisyti XIV priede nustatytų transporto priemonės OBD sistemos ir transporto priemonės remonto bei priežiūros informacijos prieigos reikalavimų.

Patvirtinimo institucija praneša Komisijai apie kiekvieno tipo patvirtinimo pagal šios straipsnio dalies nuostatas suteikimo aplinkybes.

4. I priedo 2.2 ir 2.3 dalyse nustatyti specialieji degalų bakų pildymo angų ir elektroninės sistemos saugos reikalavimai.

5. Gamintojas imasi techninių priemonių, kad užtikrintų, jog pagal šį reglamentą būtų veiksmingai ribojamas per visą įprastą transporto priemonės eksploatavimo įprastomis sąlygomis laikotarpį pro išmetimo vamzdį išmetamų teršalų ir degalų garų kiekis.

Šiomis priemonėmis taip pat turi būti užtikrintas pirminę paskirtį atitinkantis lanksčiųjų vamzdžių, jų sandūrų ir jungčių, naudojamų išmetamųjų teršalų kontrolės sistemose, saugumas.

6. Gamintojas užtikrina, kad išmetamųjų teršalų kiekio bandymo rezultatai neviršytų ribinių verčių, taikomų šiame reglamente nurodytomis bandymų sąlygomis.

▼M3

7. Atliekant XXI priede nustatytą 1 tipo bandymą, SND arba GD/biometanu varomos transporto priemonės per I tipo bandymą bandomos keičiant SND arba GD/biometano sudėtį, kaip nustatyta JT EEK taisyklės Nr. 83, susijusios su teršalų išmetimu, 12 priede, naudojant degalus, kurie buvo naudojami pagal šio reglamento XX priedą matuojant naudingąją galią.

Benzinu ir SND arba GD/biometanu varomos transporto priemonės bandomos naudojant abiejų rūšių degalus, bandymai su SND arba GD/biometanu atliekami keičiant SND arba GD/biometano sudėtį, kaip nustatyta JT EEK taisyklės Nr. 83 12 priede, naudojant degalus, kurie buvo naudojami pagal šio reglamento XX priedą matuojant naudingąją galią.

▼B

8. Atliekant IV priedo 1 priedėlyje nustatytą 2 tipo bandymą, didžiausias leidžiamas anglies monoksido kiekis išmetamosiose dujose, varikliui veikiant įprastu sukimosi dažniu tuščiąja eiga, turi būti toks, kokį nurodė transporto gamintojas. Tačiau tūrio procentais išreikštas didžiausias leidžiamas anglies monoksido kiekis neturi viršyti 0,3 proc.

Kai variklis veikia tuščiąja eiga dideliu sūkių dažniu, ne mažesniu kaip 2 000 min-1, o lambda vertė yra 1 ± 0,03 arba atitinka gamintojo specifikacijas, tūrio procentais išreikštas anglies monoksido kiekis išmetamosiose dujose neturi viršyti 0,2 proc.

9. Gamintojas turi užtikrinti, kad atliekant V priede nustatytą 3 tipo bandymą, per variklio ventiliacijos sistemą į atmosferą nepatektų karterio išmetamųjų dujų.

10. VIII priede nustatyti 6 tipo bandymai, kurių metu matuojamas išmetamųjų teršalų kiekis esant žemai temperatūrai, netaikomi dyzelinu varomoms transporto priemonėms.

Tačiau, pateikdami tipo patvirtinimo paraišką, gamintojai turi pateikti patvirtinimo institucijai informaciją, įrodančią, kad esant –7 °C temperatūrai, kaip nurodyta 6 tipo bandymo aprašyme, nuo šaltojo variklio paleidimo praėjus ne daugiau kaip 400 sekundžių NOx papildomo apdorojimo įtaisas įkaista iki veiksmingam veikimui užtikrinti pakankamos temperatūros.

Be to, gamintojas patvirtinimo institucijai pateikia informaciją apie išmetamųjų dujų recirkuliacijos (toliau – EGR) sistemos veikimo strategiją, įskaitant informaciją apie šios sistemos veikimą esant žemai temperatūrai.

Pateikiant šią informaciją, taip pat aprašomas bet koks galimas poveikis teršalų išmetimui.

Patvirtinimo institucija nesuteikia tipo patvirtinimo, jei pateiktos informacijos nepakanka įrodyti, kad papildomo apdorojimo įtaisas per nustatytą laiką iš tikrųjų įkaista iki veiksmingam veikimui užtikrinti pakankamos temperatūros.

Komisijai paprašius, patvirtinimo institucija pateikia informaciją apie NOx papildomo apdorojimo įtaisų ir EGR sistemos veikimą esant žemai temperatūrai.

11. Gamintojas užtikrina, kad visą įprastą naudojimo laiką pagal Reglamentą (EB) Nr. 715/2007 patvirtinto tipo transporto priemonės išmetamų teršalų kiekis, nustatytas pagal IIIA priedą, ir pagal minėtą priedą atliekant RDE bandymą išmetamų teršalų kiekis neviršytų tame priede nustatytų verčių.

Tipo patvirtinimą pagal Reglamentą (EB) Nr. 715/2007 leidžiama suteikti tik tuo atveju, jeigu, remiantis IIIA priedo 7 priedėliu, transporto priemonė priklauso patvirtintai PEMS bandymo grupei.

▼M1

IIIA priedo reikalavimai netaikomi smulkiųjų gamintojų, kurių pagamintoms transporto priemonėms tipo patvirtinimas suteiktas pagal Reglamentą (EB) Nr. 715/2007, pagamintų transporto priemonių išmetamų teršalų kiekiui.

▼B

4 straipsnis

Tipo patvirtinimo, atsižvelgiant į OBD sistemą, reikalavimai

1. Gamintojas užtikrina, kad visose transporto priemonėse būtų įrengta OBD sistema.

2. OBD sistema turi būti suprojektuota, pagaminta ir transporto priemonėje įrengta taip, kad per visą transporto priemonės eksploatavimo laikotarpį leistų nustatyti nusidėvėjimo arba veikimo trikčių pobūdį.

3. Įprastomis sąlygomis eksploatuojama OBD sistema turi atitikti šio reglamento reikalavimus.

4. Bandant OBD sistemą su sugedusia sudedamąja dalimi, kaip nustatyta XI priedo 1 priedėlyje, turi įsijungti šios sistemos veikimo trikčių indikatorius.

Atliekant šį bandymą, OBD sistemos veikimo trikčių indikatorius taip pat gali įsijungti, kai išmetamųjų teršalų kiekis yra mažesnis už OBD sistemos ribines vertes, nurodytas XI priedo 2.3 punkte.

5. Gamintojas privalo užtikrinti, kad OBD sistema visomis pagrįstai numatomomis važiavimo sąlygomis atitiktų eksploatacinių savybių reikalavimus, nustatytus šio reglamento XI priedo 1 priedėlio 3 dalyje.

6. Gamintojas turi užtikrinti, kad nacionalinės institucijos ir nepriklausomi ekonominės veiklos vykdytojai galėtų lengvai gauti nekoduotus duomenis apie eksploatacines savybes, įrašytus transporto priemonės OBD sistemoje ir jos pateikiamus pagal JT EEK taisyklės Nr. 83 XI priedo 1 priedėlio 7.6 punkto nuostatas.

▼M3

4a straipsnis

Tipo patvirtinimo, atsižvelgiant į degalų ir (arba) elektros energijos sąnaudų stebėsenos įtaisus, reikalavimai

Gamintojas užtikrina, kad toliau nurodytose M1 ir N1 kategorijų transporto priemonėse būtų įrengtas įtaisas, nustatantis, įrašantis ir pateikiantis duomenis apie degalų ir (arba) elektros energijos kiekį, sunaudotą eksploatuojant transporto priemonę:

1) tik vidaus degimo varikliu (-iais) varomos (ICE) ir iš vidaus įkraunamos hibridinės elektra varomos transporto priemonės (NOVC-HEV), naudojančios tik mineralinį dyzeliną, biodyzeliną, benziną, etanolį ar bet kokį šių degalų derinį;

2) iš išorės įkraunamos hibridinės elektrinės transporto priemonės (OVC-HEV), varomos elektra ir kuriais nors iš 1 punkte nurodytų degalų.

Degalų ir (arba) elektros energijos sąnaudų stebėsenos įtaisas turi atitikti XXII priede nustatytus reikalavimus.

▼B

5 straipsnis

Paraiška patvirtinti transporto priemonės EB tipą, atsižvelgiant į išmetamųjų teršalų kiekį ir transporto priemonės remonto bei priežiūros informacijos prieigą

1. Gamintojas pateikia patvirtinimo institucijai paraišką patvirtinti transporto priemonės EB tipą, atsižvelgiant į išmetamųjų teršalų kiekį ir transporto priemonės remonto bei priežiūros informacijos prieigą.

2. Šio straipsnio 1 dalyje nurodyta paraiška rengiama pagal I priedo 3 priedėlyje nustatytą informacinio dokumento pavyzdį

3. Be to, gamintojas pateikia šią informaciją:

a) jei tai yra kibirkštinio uždegimo variklį turinčios transporto priemonės – gamintojo deklaraciją dėl variklio uždegimo pertrūkių, dėl kurių išmetamųjų teršalų kiekis viršys šios taisyklės XI priedo 2.3 punkte nustatytas ribines vertes, mažiausio procentinio dydžio, apskaičiuoto pagal bendrą variklio uždegimo taktų skaičių, jeigu šis uždegimo pertrūkių procentinis dydis nekito nuo 1 tipo bandymo, pasirinkto įrodinėjimo tikslais pagal šio reglamento XI priedą, pradžios arba variklio uždegimo pertrūkių, dėl kurių išmetamųjų dujų katalizatorius ar katalizatoriai galėtų perkaisti dar prieš padarant nepataisomos žalos, mažiausio procentinio dydžio, apskaičiuoto pagal bendrą variklio uždegimo taktų skaičių;

b) išsamią rašytinę informaciją apie OBD sistemos veikimo charakteristikas, įskaitant visų svarbių transporto priemonės išmetamųjų teršalų kontrolės sistemos dalių, kurių veikimą stebi OBD sistema, sąrašą;

c) OBD sistemos naudojamo veikimo trikčių indikatoriaus, kuriuo transporto priemonės vairuotojui pranešama apie gedimą, aprašą;

d) gamintojo deklaraciją, kad OBD sistema atitinka XI priedo 1 priedėlio 7 dalies nuostatas dėl eksploatacinių savybių, esant pagrįstai numatomoms vairavimo sąlygoms;

e) planą, kuriame aprašomi išsamūs techniniai kiekvieno kontrolinio įtaiso, turinčio atitikti JT EEK taisyklės Nr. 83 XI priedo 1 priedėlio 7.2 ir 7.3 punktuose nustatytus reikalavimus, skaitiklio ir vardiklio didinimo, įskaitant draudimą keisti skaitiklių, vardiklių ir bendrojo vardiklio vertes JT EEK taisyklės Nr. 83 XI priedo 1 priedėlio 7.7 punkte nurodytomis sąlygomis, kriterijai ir motyvai;

f) aprašą nuostatų, kurių imtasi išmetamųjų teršalų kontrolės kompiuteriui apsaugoti, kad jo rodmenys nebūtų klastojami ir kad nebūtų galima padaryti šio kompiuterio pakeitimų, taip pat odometrui apsaugoti, įskaitant ridos verčių įrašymą, taikant XI ir XVI priedų reikalavimus;

g) jeigu taikoma, išsamius transporto priemonių šeimos duomenis, kaip nurodyta JT EEK taisyklės Nr. 83 11 priedo 2 priedėlyje;

h) jeigu taikoma, kitų tipo patvirtinimų kopijas su atitinkamais duomenimis, kad būtų galima išplėsti patvirtintą tipą ir nustatyti nusidėvėjimo koeficientus.

4. Taikydamas 3 dalies d punktą, gamintojas naudoja gamintojui skirto OBD sistemos eksploatacinių savybių reikalavimų atitikties sertifikato pavyzdį, pateiktą I priedo 7 priedėlyje.

5. Patvirtinimą suteikianti patvirtinimo institucija, patvirtinimo institucijoms arba Komisijai paprašius, pateikia 3 dalies e punkte nurodytą informaciją.

6. Patvirtinimo institucijos nepatvirtina transporto priemonės, jeigu pagal 3 dalies d ir e punktus gamintojo pateikta informacija neatitinka XI priedo 1 priedėlio 3 dalies reikalavimų.

JT EEK taisyklės Nr. 83 XI priedo 1 priedėlio 7.2, 7.3 ir 7.7 punktai taikomi visomis pagrįstai numatomomis vairavimo sąlygomis.

Vertindamos, kaip laikomasi šiuose punktuose nustatytų reikalavimų, patvirtinimo institucijos atsižvelgia į technologijų lygį.

7. Taikant 3 dalies f punktą, nuostatos, kurių imtasi išmetamųjų teršalų kontrolės kompiuteriui apsaugoti, kad jo rodmenys nebūtų klastojami ir kad nebūtų galima padaryti šio kompiuterio pakeitimų, turi apimti atnaujinimo galimybę, taikant gamintojo patvirtintą programą arba kalibravimą.

8. Gamintojas už tipo patvirtinimo bandymus atsakingai techninei tarnybai, atliksiančiai I priedo I.2.4 lentelėje aprašytus bandymus, pateikia tam tikro tipo, kurį siekiama patvirtinti, pavyzdinę transporto priemonę.

9. Paraiškos patvirtinti vieneriopų degalų, dvejopų degalų ir mišrių degalų transporto priemonių tipus turi atitikti I priedo 1.1 ir 1.2 punktuose nustatytus papildomus reikalavimus.

10. Dėl sistemos, sudedamosios dalies ar atskiro techninio agregato pakeitimų, padarytų po tipo patvirtinimo, tipo patvirtinimo galiojimas savaime nenutrūksta, jeigu šių sistemų, sudedamųjų dalių ar atskirų techninių agregatų originalios savybės nepakeičiamos tiek, kad nukentėtų variklio arba išmetamųjų teršalų kontrolės sistemos veiksmingumas.

▼M1

11. Kad patvirtinimo institucijos galėtų įvertinti, ar AECS tinkamai įgyvendinama, atsižvelgiant į Reglamento (EB) Nr. 715/2007 5 straipsnio 2 dalyje nustatytą draudimą naudoti išderinimo įtaisus, gamintojas taip pat pateikia šio reglamento I priedo 3a priedėlyje apibūdintą išplėstą dokumentų rinkinį.

▼M3

Patvirtinimo institucija suteikia išplėstam dokumentų rinkiniui identifikavimo numerį ir nurodo datą, taip pat saugo jį bent dešimt metų po to, kai suteikiamas tipo patvirtinimas.

▼M3

Gamintojui paprašius, tipo patvirtinimo institucija atlieka išankstinį naujų tipų transporto priemonėms skirtų AECS vertinimą. Tokiu atveju atitinkami dokumentai tipo patvirtinimo institucijai pateikiami per 2–12 mėnesių nuo tipo patvirtinimo proceso pradžios.

Tipo patvirtinimo institucija, remdamasi gamintojo pateiktu išplėstu dokumentų rinkiniu, aprašytu I priedo 3a priedėlio b punkte, atlieka išankstinį vertinimą. Tipo patvirtinimo institucija šį vertinimą atlieka pagal I priedo 3b priedėlyje aprašytą metodiką. Išimtiniais, tinkamai pagrįstais atvejais patvirtinimo institucija gali nukrypti nuo tos metodikos.

Tipo patvirtinimo tikslais 18 mėnesių laikotarpiu ir toliau turėtų galioti išankstinis naujų tipų transporto priemonių AECS vertinimas. Jei gamintojas tipo patvirtinimo institucijai pateikia įrodymą, kad rinkoje nesiūloma jokių naujų technologijų, dėl kurių pasikeistų AECS išankstinis vertinimas, tas laikotarpis gali būti pratęstas dar 12 mėnesių.

Tipo patvirtinimo institucijų ekspertų grupė kasmet sudaro AECS, kurios tipo patvirtinimo institucijų buvo pripažintos nepriimtinomis, sąrašą ir Komisija jį viešai paskelbia.

▼M1 —————

▼M3

12. Gamintojas pagal šį reglamentą tipo patvirtinimą atsižvelgiant į išmetamųjų teršalų kiekį suteikusiai tipo patvirtinimo institucijai (toliau – patvirtinimą suteikusioji tipo patvirtinimo institucija) pateikia dokumentų, susijusių su bandymų skaidrumu, rinkinį su reikiama informacija, suteikiančia galimybę atlikti bandymus pagal II priedo B dalies 5.9 punktą.

▼B

6 straipsnis

Administracinės nuostatos dėl transporto priemonės EB tipo patvirtinimo, atsižvelgiant į išmetamųjų teršalų kiekį ir transporto priemonės remonto bei priežiūros informacijos prieigą

1. Jei laikomasi visų susijusių reikalavimų, patvirtinimo institucija išduoda EB tipo patvirtinimą ir pagal Direktyvos 2007/46/EB VII priede nustatytą numeravimo sistemą suteikia tipo patvirtinimo numerį.

Nepažeidžiant Direktyvos 2007/46/EB VII priedo nuostatų, tipo patvirtinimo numerio trečiasis segmentas sudaromas pagal šio reglamento I priedo 6 priedėlį.

Patvirtinimo institucija nepriskiria to paties numerio kitam transporto priemonės tipui.

2. Nukrypstant nuo 1 dalies, gamintojui paprašius, transporto priemonė su įrengta OBD sistema gali būti priimta tipo patvirtinimui, atsižvelgiant į išmetamųjų teršalų kiekį ir transporto priemonių remonto bei priežiūros informacijos prieigą, net jei sistema turi vieną ar daugiau trūkumų ir jei dėl to paisoma ne visų XI priedo specialiųjų reikalavimų, bet laikomasi to priedo 3 dalyje nustatytų specialiųjų administracinių nuostatų.

Patvirtinimo institucija apie savo sprendimą suteikti šį tipo patvirtinimą, laikydamasi Direktyvos 2007/46/EB 8 straipsnyje nustatytų reikalavimų, praneša visoms kitų valstybių narių patvirtinimo institucijoms.

3. Suteikdama EB tipo patvirtinimą pagal šio straipsnio 1 dalį, patvirtinimo institucija išduoda I priedo 4 priedėlyje nustatyto pavyzdžio EB tipo patvirtinimo sertifikatą.

7 straipsnis

Tipo patvirtinimų pakeitimai

Pagal Reglamentą (EB) Nr. 715/2007 suteiktų tipo patvirtinimų pakeitimams taikomi Direktyvos 2007/46/EB 13, 14 ir 16 straipsniai.

Gamintojui paprašius, I priedo 3 dalies nuostatos taikomos tik to paties tipo transporto priemonėms, nereikalaujant atlikti papildomų bandymų.

8 straipsnis

Gamybos atitiktis

1. Gamybos atitikties užtikrinimo priemonės taikomos pagal Direktyvos 2007/46/EB 12 straipsnio nuostatas.

Be to, taikomos šio reglamento I priedo 4 dalies nuostatos ir to priedo 1 bei 2 priedėliuose nustatytas atitinkamas statistinis metodas.

2. Gamybos atitiktis tikrinama remiantis šio reglamento I priedo 4 priedėlyje nustatytame tipo patvirtinimo sertifikate pateiktu aprašu.

9 straipsnis

Eksploatacijos atitiktis

1. Transporto priemonių, kurių tipas patvirtintas pagal šį reglamentą, eksploatacijos atitikčiai užtikrinti būtinų priemonių imamasi laikantis Direktyvos 2007/46/EB X priedo ir šio reglamento II priedo nuostatų.

▼M3

2. Eksploatuojamų transporto priemonių atitikties patikros turi būti tinkamos patvirtinti, kad per visą įprastą transporto priemonės eksploatavimo įprastomis sąlygomis laikotarpį veiksmingai ribojamas variklio išmetalų ir degalų garavimo išlakų kiekis.

3. Eksploatuojamų transporto priemonių atitikties patikrai naudojamos tinkamai prižiūrimos ir eksploatuojamos transporto priemonės, kaip nurodyta II priedo 1 priedėlyje, patikrą pradedant tuomet, kai transporto priemonė nuvažiuoja 15 000 km arba kai praeina šeši mėnesiai nuo jos eksploatavimo pradžios (taikomas vėliau įvykdytas kriterijus), ir baigiant tuomet, kai transporto priemonė nuvažiuoja 100 000 km arba kai praeina penkeri metai nuo jos eksploatavimo pradžios (taikomas pirmiau įvykdytas kriterijus). Eksploatuojamų transporto priemonių atitikties reikalavimams dėl degalų garavimo išlakų kiekio patikrai naudojamos tinkamai prižiūrimos ir eksploatuojamos transporto priemonės, kaip nurodyta II priedo 1 priedėlyje, patikrą pradedant tuomet, kai transporto priemonė nuvažiuoja 30 000 km arba kai praeina 12 mėnesių nuo jos eksploatavimo pradžios (taikomas vėliau įvykdytas kriterijus), ir baigiant tuomet, kai transporto priemonė nuvažiuoja 100 000 km arba kai praeina penkeri metai nuo jos eksploatavimo pradžios (taikomas pirmiau įvykdytas kriterijus).

Reikalavimai dėl eksploatuojamų transporto priemonių patikrų taikomi penkerius metus nuo paskutinio atitikties sertifikato arba individualaus patvirtinimo sertifikato išdavimo tai eksploatuojamų transporto priemonių atitikties šeimai priklausančioms transporto priemonėms.

4. Eksploatuojamų transporto priemonių atitikties patikros nėra privalomos, jei per praėjusius metus Sąjungoje buvo parduota mažiau kaip 5 000 atitinkamai eksploatuojamų transporto priemonių atitikties šeimai priklausančių transporto priemonių. Dėl tokių šeimų gamintojas tipo patvirtinimo institucijai pateikia ataskaitą apie pretenzijas dėl garantijos ir remonto, susijusio su teršalų išmetimu, ir apie OBD sistemos gedimus, kaip nustatyta II priedo 4.1 punkte. Tokios eksploatuojamų transporto priemonių atitikties šeimos vis tiek gali būti pasirenkamos bandymams pagal II priedą.

5. Gamintojas ir patvirtinimą suteikusioji tipo patvirtinimo institucija atlieka eksploatuojamų transporto priemonių atitikties patikras pagal II priedą.

6. Patvirtinimą suteikusioji tipo patvirtinimo institucija, atlikusi atitikties vertinimą, priima sprendimą, ar šeima neatitiko eksploatuojamų transporto priemonių atitikties nuostatų, ir patvirtina pagal II priedą gamintojo pateiktą taisomųjų priemonių planą.

▼M3

7. Jei tipo patvirtinimo institucija nustato, kad eksploatuojamų transporto priemonių atitikties šeima neatitinka eksploatuojamų transporto priemonių atitikties patikros kriterijų, ji pagal Direktyvos 2007/46/EB 30 straipsnio 3 dalį nedelsdama apie tai praneša patvirtinimą suteikusiajai tipo patvirtinimo institucijai.

Gavusi tokį pranešimą, patvirtinimą suteikusioji tipo patvirtinimo institucija, atsižvelgdama į Direktyvos 2007/46/EB 30 straipsnio 6 dalies nuostatas, praneša gamintojui, kad eksploatuojamų transporto priemonių atitikties šeima neatitinka eksploatuojamų transporto priemonių atitikties patikrų kriterijų ir kad turi būti taikomos II priedo 6 ir 7 punktuose aprašytos procedūros.

Jei patvirtinimą suteikusioji tipo patvirtinimo institucija nustato, kad nepavyks susitarti su tipo patvirtinimo institucija, nustačiusia, kad eksploatuojamų transporto priemonių atitikties šeima neatitinka eksploatuojamų transporto priemonių atitikties patikros kriterijų, pradedama Direktyvos 2007/46/EB 30 straipsnio 6 dalyje nustatyta procedūra.

8. Be 1–7 punktų, transporto priemonėms, kurių tipas patvirtintas pagal II priedo B dalį, taikomos šios nuostatos:

a) dėl pakopinio tipo patvirtinimo, kaip apibrėžta Direktyvos 2007/46/EB 3 straipsnio 7 dalyje, pateiktų transporto priemonių atitiktis eksploatuojamoms transporto priemonėms keliamiems reikalavimams tikrinama pagal pakopinio patvirtinimo taisykles, nustatytas šio reglamento II priedo B dalies 5.10.6 punkte;

b) šarvuotosioms transporto priemonėms, katafalkams ir vežimėliui neįgaliesiems pritaikytoms transporto priemonėms, kaip atitinkamai apibrėžta Direktyvos 2007/46/EB II priedo A dalies 5.2 ir 5.5 punktuose, šio straipsnio nuostatos netaikomos. Visų kitų specialios paskirties transporto priemonių, kaip apibrėžta Direktyvos 2007/46/EB II priedo A dalies 5 punkte, atitiktis eksploatuojamoms transporto priemonėms keliamiems reikalavimams tikrinama pagal pakopinių tipo patvirtinimų taisykles, nustatytas šio reglamento II priedo B dalyje.

▼B

10 straipsnis

Taršos kontrolės įtaisai

1. Gamintojas užtikrina, kad pagal šio reglamento 12 bei 13 straipsnius ir XIII priedą būtų patvirtintas pakaitinių taršos kontrolės įtaisų, skirtų įtaisyti patvirtinto EB tipo transporto priemonėse, kurioms taikomas Reglamentas (EB) Nr. 715/2007, kaip Direktyvos 2007/46/EB 10 straipsnio 2 dalyje apibrėžtų atskirų techninių agregatų, EB tipas.

Šiame reglamente taršos kontrolės įtaisais laikomi kataliziniai keitikliai ir kietųjų dalelių gaudyklės.

Atitinkami reikalavimai laikomi įvykdytais, jeigu paisoma visų šių sąlygų:

a) paisoma 13 straipsnyje nustatytų reikalavimų;

b) pakaitiniai taršos kontrolės įtaisai yra patvirtinti pagal JT EEK taisyklę Nr. 103 ( 3 ).

Trečiojoje pastraipoje nurodytu atveju taip pat taikomos 14 straipsnio nuostatos.

2. Originalios įrangos pakaitiniai taršos kontrolės įtaisai, priklausantys I priedo 4 priedėlio papildymo 2.3 punkte nurodytam tipui ir skirti įtaisyti transporto priemonėje, nurodytoje atitinkamame tipo patvirtinimo dokumente, neprivalo atitikti XIII priedo nuostatų, jeigu atitinka to priedo 2.1 ir 2.2 punktų reikalavimus.

3. Gamintojas užtikrina, kad originalus taršos kontrolės įtaisas būtų pažymėtas identifikaciniais ženklais.

4. Šio straipsnio 3 dalyje paminėti identifikaciniai ženklai yra sudaryti iš:

a) transporto priemonės ar variklio gamintojo pavadinimo arba prekių ženklo;

b) originalaus išmetamųjų teršalų kiekio kontrolės įtaiso markės ir identifikacinio dalies numerio, įrašyto I priedo 3 priedėlio 3.2.12.2 informacijos skiltyje.

11 straipsnis

Paraiška patvirtinti pakaitinio taršos kontrolės įtaiso, kaip atskiro techninio agregato, EB tipą

1. Gamintojas pateikia patvirtinimo institucijai paraišką patvirtinti pakaitinio taršos kontrolės įtaiso, kaip atskiro techninio agregato, EB tipą.

Paraiška parengiama pagal informacinio dokumento pavyzdį, nustatytą XIII priedo 1 priedėlyje.

2. Be šio straipsnio 1 dalyje išdėstytų reikalavimų, gamintojas už tipo patvirtinimo bandymą atsakingai techninei tarnybai pateikia:

a) transporto priemonę arba priemones, kurių tipas patvirtintas pagal šį reglamentą, su įrengtu nauju originalios įrangos taršos kontrolės įtaisu;

b) vieną to tipo pakaitinio taršos kontrolės įtaiso pavyzdį;

c) papildomą to tipo pakaitinio taršos kontrolės įtaiso pavyzdį, jeigu tai yra pakaitinis taršos kontrolės įtaisas, skirtas įrengti OBD sistemą turinčioje transporto priemonėje.

3. Taikant šio straipsnio 2 dalies a punktą, bandomąsias transporto priemones parenka paraiškos pateikėjas, pritarus techninei tarnybai.

Bandomosios transporto priemonės turi atitikti JT EEK taisyklės Nr. 83 4a priedo 3.2 punkto reikalavimus.

Bandomosios transporto priemonės turi atitikti visus šiuos reikalavimus:

a) jų išmetamųjų teršalų kontrolės sistemos turi būti be trūkumų;

b) pernelyg nusidėvėjusios arba prastai veikiančios su teršalų išmetimu susijusios originalios dalys turi būti pataisytos arba pakeistos;

c) prieš atliekant išmetamųjų teršalų bandymus, jos turi būti tinkamai suderintos ir parengtos pagal gamintojo specifikacijas.

4. Taikant šio straipsnio 2 dalies b ir c punktus, ant pavyzdžio turi būti aiški ir neištrinama žyma, rodanti paraiškos pateikėjo prekių pavadinimą arba markę ir komercinį pavadinimą.

5. Taikant šio straipsnio 2 dalies c punktą, pavyzdys turi būti nusidėvėjęs, kaip apibrėžta 2 straipsnio 25 dalyje.

12 straipsnis

Administracinės nuostatos dėl pakaitinio taršos kontrolės įtaiso, kaip atskiro techninio agregato, EB tipo patvirtinimo

1. Jeigu laikomasi susijusių reikalavimų, tipo patvirtinimo institucija suteikia pakaitinio taršos kontrolės įtaiso, kaip atskiro techninio agregato, EB tipo patvirtinimą ir tipo patvirtinimo numerį pagal Direktyvos 2007/46/EB VII priede nustatytą numeravimo sistemą.

Patvirtinimo institucija neturi suteikti to paties numerio kitam taršos kontrolės įtaiso tipui.

To tipo taršos kontrolės įtaisas su tuo pačiu tipo patvirtinimo numeriu gali būti naudojamas įvairių tipų transporto priemonėse.

2. Taikydama šio straipsnio 1 dalį, patvirtinimo institucija išduoda EB tipo patvirtinimo sertifikatą, parengtą pagal XIII priedo 2 priedėlyje nustatytą pavyzdį.

3. Jei tipo patvirtinimo paraiškos pateikėjas patvirtinimo institucijai arba techninei tarnybai gali įrodyti, kad pakaitinis taršos kontrolės įtaisas atitinka I priedo 4 priedėlio papildymo 2.3 punkte nurodytą tipą, tipo patvirtinimo suteikimas nepriklauso nuo atitikties XIII priede 4 dalyje nustatytiems reikalavimams patikros.

13 straipsnis

Transporto priemonės OBD sistemos ir remonto bei priežiūros informacijos prieiga

1. Gamintojai, siekdami užtikrinti lengvą transporto priemonės OBD sistemos ir remonto bei priežiūros informacijos prieigą pagal Reglamento (EB) Nr. 715/2007 6 ir 7 straipsnius ir šio reglamento XIV priedą, įdiegia reikiamas priemones ir procedūras.

2. Patvirtinimo institucijos suteikia tipo patvirtinimą tik gavusios iš gamintojo transporto priemonės OBD sistemos ir remonto bei priežiūros informacijos prieigos liudijimą.

3. Transporto priemonės OBD sistemos ir remonto bei priežiūros informacijos prieigos liudijimas yra įrodymas, kad laikomasi Reglamento (EB) Nr. 715/2007 6 straipsnio 7 dalies.

4. Transporto priemonės OBD sistemos ir remonto bei priežiūros informacijos prieigos liudijimas parengiamas pagal XIV priedo 1 priedėlyje nustatytą pavyzdį.

5. Jeigu transporto priemonės OBD sistemos ir remonto bei priežiūros informacija nepateikiama arba neatitinka Reglamento (EB) Nr. 715/2007 6 ir 7 straipsnių ir šio reglamento XIV priedo, pateikęs tipo patvirtinimo paraišką, gamintojas šią informaciją pateikia per šešis mėnesius nuo tipo patvirtinimo dienos.

6. Prievolė pateikti informaciją per 5 dalyje nustatytą laikotarpį taikoma tik tada, kai, patvirtinus tipą, transporto priemonė pateikiama rinkai.

Jeigu transporto priemonė pateikiama rinkai praėjus daugiau kaip šešiems mėnesiams nuo tipo patvirtinimo, informacija pateikiama transporto priemonės pateikimo rinkai dieną.

7. Patvirtinimo institucija, remdamasi parengtu transporto priemonės OBD sistemos ir remonto bei priežiūros informacijos prieigos liudijimu gali daryti prielaidą, kad gamintojas įdiegė tinkamas priemones ir procedūras, susijusias su transporto priemonės OBD sistemos ir remonto bei priežiūros informacijos prieiga, su sąlyga, kad nebuvo gauta skundų ir jei gamintojas šią informaciją pateikia per 5 dalyje nustatytą laikotarpį.

8. Be XI priedo 4 dalyje nurodytų reikalavimų dėl OBD sistemos informacijos prieigos, gamintojas pateikia suinteresuotosioms šalims šią informaciją:

a) susijusią informaciją, leidžiančią kurti pakaitinius komponentus, būtinus, kad OBD sistema tinkamai veiktų;

b) informaciją, leidžiančią tobulinti bendrąsias diagnostikos priemones.

Pateikiant šio straipsnio a punkte nurodytą informaciją, pakaitinių komponentų kūrimo neturėtų riboti: tinkamos informacijos neturėjimas, techniniai reikalavimai, susiję su trikčių nustatymo strategijomis, jeigu viršijamos OBD sistemos ribinės vertės arba jei OBD sistema negali atitikti šiame reglamente nustatytų pagrindinių OBD sistemos stebėsenos reikalavimų; specifiniai OBD sistemos informacijos apdorojimo pakeitimai, kad benzinu ir dujomis varomų transporto priemonių duomenys būtų apdorojami atskirai, ir dujomis varomų transporto priemonių, turinčių keletą nedidelių trūkumų, tipo patvirtinimas.

Taikant b punktą, jei gamintojai jų kontroliuojamuose franšizės tinkluose taiko standartus ISO 22900 „Modulinė transporto priemonių ryšio sąsaja (MTPRS)“ ir ISO 22901 „Atvirasis diagnostikos duomenų perdavimas (ADDP)“ atitinkančias diagnostikos ir tikrinimo priemones, nepriklausomiems ekonominės veiklos vykdytojams sudaroma galimybė iš gamintojo interneto svetainės atsisiųsti ODX rinkmenas.

9. Prieigos prie transporto priemonės informacijos forumas (toliau – Forumas).

Forumas svarsto, ar informacijos prieiga turi neigiamos įtakos bandymams mažinti transporto priemonių vagysčių skaičių, ir teikia rekomendacijas dėl informacijos prieigos reikalavimų tobulinimo. Visų pirma, Forumas Komisijai teikia rekomendacijas dėl akredituotų organizacijų taikomos nepriklausomų ekonominės veiklos vykdytojų tvirtinimo ir teisės gauti informaciją apie transporto priemonių saugumą jiems suteikimo tvarkos nustatymo.

Komisijos sprendimu Forumo diskusijos ir išvados gali būti įslaptintos.

14 straipsnis

Su transporto priemonės OBD, taip pat su remonto bei techninės priežiūros informacijos prieiga susijusių pareigų vykdymas

1. Patvirtinimo institucija savo iniciatyva, gavusi skundą arba remdamasi techninės tarnybos vertinimu bet kada gali patikrinti, kaip gamintojas laikosi Reglamento (EB) Nr. 715/2007, šio reglamento ir transporto priemonės OBD sistemos ir remonto bei priežiūros informacijos prieigos liudijime nustatytų sąlygų.

2. Patvirtinimo institucijai nustačius, kad gamintojas nesilaikė įpareigojimų dėl transporto priemonės OBD sistemos ir remonto bei priežiūros informacijos prieigos, susijusį tipo patvirtinimą suteikusi patvirtinimo institucija imasi padėčiai ištaisyti tinkamų veiksmų.

3. Šie 2 dalyje paminėti veiksmai gali būti tipo patvirtinimo panaikinimas arba galiojimo sustabdymas, baudos arba kitos priemonės, patvirtintos pagal Reglamento (EB) Nr. 715/2007 13 straipsnį.

4. Jeigu nepriklausomas ekonominės veiklos vykdytojas arba nepriklausomiems ekonominės veiklos vykdytojams atstovaujanti prekybos asociacija pateikia skundą patvirtinimo institucijai, pastaroji atlieka auditą, kad patikrintų, ar gamintojas laikosi įpareigojimų dėl transporto priemonės OBD sistemos ir remonto bei priežiūros informacijos prieigos.

5. Atlikdama auditą, patvirtinimo institucija gali paprašyti techninės tarnybos arba bet kurio kito nepriklausomo eksperto įvertinti, ar laikomasi šių įpareigojimų.

15 straipsnis

Pereinamojo laikotarpio nuostatos

1. Iki 2017 m. rugpjūčio 31 d., jei tai yra M1 bei M2 kategorijų ir N1 kategorijos I klasės transporto priemonės, ir iki 2018 m. rugpjūčio 31 d., jeigu tai yra N1 kategorijos II bei III klasių ir N2 kategorijos transporto priemonės, transporto priemonių gamintojai gali prašyti suteikti tipo patvirtinimą remiantis šiuo reglamentu. Jeigu jie minėto prašymo nepateikia, taikomas Reglamentas (EB) Nr. 692/2008.

▼M2

2. Nuo 2017 m. rugsėjo 1 d., jei tai yra M1 bei M2 kategorijų ir N1 kategorijos I klasės transporto priemonės, ir nuo 2018 m. rugsėjo 1 d., jeigu tai yra N1 kategorijos II bei III klasių ir N2 kategorijos transporto priemonės, nacionalinės valdžios institucijos nesuteikia EB tipo patvirtinimo ar nacionalinio tipo patvirtinimo naujų tipų transporto priemonėms, kurios dėl priežasčių, susijusių su teršalų išmetimu ar degalų sąnaudomis, neatitinka šio reglamento.

▼M3

Nuo 2019 m. rugsėjo 1 d. nacionalinės valdžios institucijos nesuteikia EB tipo patvirtinimo ar nacionalinio tipo patvirtinimo naujų tipų transporto priemonėms, kurios dėl priežasčių, susijusių su teršalų išmetimu ar degalų sąnaudomis, neatitinka VI priedo. Gamintojo prašymu iki 2019 m. rugpjūčio 31 d. tipo patvirtinimo pagal šį reglamentą tikslais vis dar gali būti taikoma JT EEK taisyklės Nr. 83 7 priede arba Reglamento (EB) Nr. 692/2008 VI priede nustatyta degalų garavimo išlakų kiekio bandymo procedūra.

▼M2

3. Nuo 2018 m. rugsėjo 1 d., jei tai yra M1 bei M2 kategorijų ir N1 kategorijos I klasės transporto priemonės, ir nuo 2019 m. rugsėjo 1 d., jeigu tai yra N1 kategorijos II bei III klasių ir N2 kategorijos transporto priemonės, nacionalinės valdžios institucijos, remdamosi Direktyvos 2007/46/EB 26 straipsniu, pripažįsta nebegaliojančiais naujų transporto priemonių, kurios dėl priežasčių, susijusių su teršalų išmetimu ar degalų sąnaudomis, neatitinka šio reglamento, atitikties sertifikatus ir draudžia jas registruoti, parduoti arba pradėti eksploatuoti.

Siekiant nustatyti naujų transporto priemonių, registruotų iki 2019 m. rugsėjo 1 d., degalų garavimo išlakų kiekį, vietoj šio reglamento VI priede nustatytos procedūros gamintojo prašymu gali būti taikoma degalų garavimo išlakų bandymo procedūra, nustatyta JT EEK taisyklės Nr. 83 7 priede.

▼M3

Išskyrus transporto priemones, pagal Reglamento (EB) Nr. 692/2008 VI priede nustatytą procedūrą patvirtintas dėl degalų garavimo išlakų kiekio, nuo 2019 m. rugsėjo 1 d. nacionalinės valdžios institucijos draudžia registruoti, parduoti arba pradėti eksploatuoti naujas transporto priemones, kurios neatitinka šio reglamento VI priedo reikalavimų.

▼B

4. Kol sueis treji metai nuo Reglamento (EB) Nr. 715/2007 10 straipsnio 4 dalyje nurodytų datų, jei tai yra naujų tipų transporto priemonės, ir ketveri metai nuo to reglamento 10 straipsnio 5 dalyje nurodytų datų, jei tai yra naujos transporto priemonės, taikomos šios nuostatos:

▼M1

a) IIIA priedo 2.1 punkto reikalavimai, išskyrus reikalavimus dėl kietųjų dalelių skaičiaus (PN), netaikomi;

▼B

b) IIIA priedo reikalavimai, išskyrus 2.1 punktą, įskaitant reikalavimus dėl atliktinų ĮVSITK bandymų ir registruotinų bei pateiktinų duomenų, taikomi tik naujiems tipo patvirtinimams, suteiktiems pagal Reglamentą (EB) Nr. 715/2007 nuo 2017 m. liepos 27 d.;

c) IIIA priedo reikalavimai nėra taikomi tipo patvirtinimams, suteiktiems smulkiesiems gamintojams.

▼M3 —————

▼M1

Jeigu transporto priemonės tipas pagal Reglamento (EB) Nr. 715/2007 ir jo įgyvendinimo teisės aktų reikalavimus patvirtintas iki 2017 m. rugsėjo 1 d., jei tai yra M kategorijos ir N1 kategorijos I klasės transporto priemonė, arba iki 2018 m. rugsėjo 1 d., jei tai N1 kategorijos II ar III klasės arba N2 kategorijos transporto priemonė, taikant pirmąją pastraipą nelaikoma, kad ji priklauso naujam tipui. Tas pats taikoma ir tais atvejais, kai nauji tipai pradinių tipų pagrindu kuriami vien dėl šio reglamento 2 straipsnio 1 dalyje nustatytos naujos transporto priemonės tipo apibrėžties taikymo. Šiais atvejais Reglamento (ES) Nr. 2017/1151 I priedo 4 priedėlyje nustatyto transporto priemonės EB tipo patvirtinimo sertifikato II skirsnio 5 dalyje „Pastabos“ nurodoma, kad taikoma ši pastraipa, ir pateikiama nuoroda į ankstesnį transporto priemonės tipo patvirtinimą.

▼B

5. Kol sueis aštuoneri metai nuo Reglamento (EB) Nr. 715/2007 10 straipsnio 4 dalyje nurodytų datų:

▼M2

a) pagal Reglamento (EB) Nr. 692/2008 III priedą per trejus metus nuo Reglamento (EB) Nr. 715/2007 10 straipsnio 4 dalyje nurodytų datų atliktų 1/I tipo bandymų rezultatai patvirtinimo institucijos pripažįstami galiojančiais nusidėvėjusių ar sugedusių komponentų gamybos tikslu siekiant imituoti gedimus, kai vertinamas šio reglamento XI priedo reikalavimų laikymasis;

▼M3

b) jei WLTP interpoliacijos šeimai priklausančios transporto priemonės atitinka Reglamento (EB) Nr. 692/2008 I priedo 3.1.4 punkte nustatytas išplėtimo taisykles, patvirtinimo institucijos, laikydamosi šio reglamento XXI priedo 6 papildomo priedo 1 priedėlio reikalavimų, per trejus metus nuo Reglamento (EB) Nr. 715/2007 10 straipsnio 4 dalyje nurodytų datų pagal Reglamento (EB) Nr. 692/2008 III priedo 3.13 punktą atliktas procedūras pripažįsta priimtinomis;

▼M2

c) jei 1/I tipo bandymas buvo atliktas ir užbaigtas pagal Reglamento (EB) Nr. 692/2008 VII priedą per trejus metus nuo Reglamento (EB) Nr. 715/2007 10 straipsnio 4 dalyje nurodytų datų, patvirtinimo institucijos, vertindamos šio reglamento VII priedo reikalavimų vykdymą, patvarumo įrodymus pripažįsta lygiaverčiais. ▼M3 Pagal šį punktą galimybė naudoti bandymų rezultatus, gautus atlikus ir užbaigus Reglamente (EB) Nr. 692/2008 nustatytas procedūras, suteikiama tik dėl tų WLTP interpoliacijos šeimai priklausančių transporto priemonių, kurios atitinka Reglamento (EB) Nr. 692/2008 I priedo 3.3.1 punkte nustatytas išplėtimo taisykles.

▼B

6. Siekdama užtikrinti vienodas anksčiau galiojančių tipo patvirtinimų naudojimo sąlygas, Komisija išnagrinėja Direktyvos 2007/46/EB V skyriaus poveikį taikant šį reglamentą.

▼M1

7. Iki 5 metų ir 4 mėnesių po Reglamento (EB) Nr. 715/2007 10 straipsnio 4 ir 5 dalyse nurodytų datų IIIA priedo 2.1 punkto reikalavimai netaikomi smulkiųjų gamintojų pagamintų transporto priemonių, kurių tipo patvirtinimai suteikti pagal Reglamentą (EB) Nr. 715/2007, išmetamųjų teršalų kiekiui, kaip apibrėžta 2 straipsnio 32 dalyje. Tačiau laikotarpiais 3 metų iki 5 metų ir 4 mėnesių nuo Reglamento (EB) Nr. 715/2007 10 straipsnio 4 dalyje nurodytų datų ir nuo 4 metų iki 5 metų 4 mėnesių nuo Reglamento (EB) Nr. 715/2007 10 straipsnio 5 dalyje nurodytų datų, smulkieji gamintojai vykdo jų pagamintų transporto priemonių realiomis važiavimo sąlygomis išmetamų teršalų kiekio stebėseną ir teikia ataskaitas.

▼M3

8. II priedo B dalis taikoma nuo 2019 m. sausio 1 d. patvirtintų tipų M1 ir M2 kategorijų bei N1 kategorijos I klasės transporto priemonėms ir nuo 2019 m. rugsėjo 1 d. patvirtintų tipų N1 kategorijos II ir III klasių bei N2 kategorijos transporto priemonėms. Ji taip pat taikoma visoms nuo 2019 m. rugsėjo 1 d. užregistruotoms M1 ir M2 kategorijų bei N1 kategorijos I klasės transporto priemonėms ir visoms nuo 2020 m. rugsėjo 1 d. užregistruotoms N1 kategorijos II ir III klasių bei N2 kategorijos transporto priemonėms. Visais kitais atvejais taikoma II priedo A dalis.

9. Nuo 2020 m. sausio 1 d., jei tai yra 4a straipsnyje nurodytos M1 ir N1 kategorijų I klasės transporto priemonės, ir nuo 2021 m. sausio 1 d., jeigu tai yra 4a priede nurodytos N1 kategorijos II ir III klasių transporto priemonės, nacionalinės valdžios institucijos nesuteikia EB tipo patvirtinimo ar nacionalinio tipo patvirtinimo naujų tipų transporto priemonėms, kurios dėl priežasčių, susijusių su teršalų išmetimu ar degalų sąnaudomis, neatitinka 4a straipsnyje nustatytų reikalavimų.

Nuo 2021 m. sausio 1 d., jei tai yra 4a straipsnyje nurodytos M1 ir N1 kategorijų I klasės transporto priemonės, ir nuo 2022 m. sausio 1 d., jeigu tai yra 4a priede nurodytos N1 kategorijos II ir III klasių transporto priemonės, nacionalinės valdžios institucijos draudžia registruoti, parduoti arba pradėti eksploatuoti naujas transporto priemones, kurios neatitinka to straipsnio reikalavimų.

10. Nuo 2019 m. rugsėjo 1 d. nacionalinės institucijos draudžia registruoti, parduoti arba pradėti eksploatuoti naujas transporto priemones, kurios neatitinka Direktyvos 2007/46/EB su pakeitimais, padarytais Komisijos reglamentu (ES) 2018/1832 ( 4 ), IX priede nustatytų reikalavimų.

Visų transporto priemonių, kurios užregistruojamos nuo 2019 m. sausio 1 d. iki rugpjūčio 31 d. ir kurioms nauji tipo patvirtinimai suteikiami tuo pačiu laikotarpiu, atveju, kai Direktyvos 2007/46/EB su pakeitimais, padarytais Reglamentu (ES) 2018/1832, IX priede nurodyta informacija dar nėra įtraukta į atitikties sertifikatą, šią informaciją gamintojas nemokamai pateikia per penkias darbo dienas nuo akredituotosios laboratorijos arba techninės tarnybos prašymo, pateikto norint atlikti bandymus pagal II priedą.

11. 4a straipsnio reikalavimai netaikomi tipo patvirtinimams, suteikiamiems smulkiesiems gamintojams.

▼B

16 straipsnis

Direktyvos 2007/46/EB pakeitimai

Direktyva 2007/46/EB iš dalies keičiama pagal šio reglamento XVIII priedą.

17 straipsnis

Reglamento (EB) Nr. 692/2008 pakeitimai

Reglamentas (EB) Nr. 692/2008 iš dalies keičiamas taip:

1) 6 straipsnio 1 dalis pakeičiama taip: „1. Jeigu laikomasi visų susijusių reikalavimų, patvirtinimo institucija išduoda EB tipo patvirtinimą ir pagal Direktyvos 2007/46/EB VII priede nustatytą numeravimo sistemą suteikia tipo patvirtinimo numerį. Nepažeidžiant Direktyvos 2007/46/EB VII priedo nuostatų, tipo patvirtinimo numerio trečiasis segmentas sudaromas pagal šio reglamento I priedo 6 priedėlį. Patvirtinimo institucija nepriskiria to paties numerio kitam transporto priemonės tipui. Laikoma, kad Reglamento (EB) Nr. 715/2007 reikalavimų yra laikomasi, jeigu įvykdomos visos šios sąlygos: a) laikomasi šio reglamento 3 straipsnio 10 dalies reikalavimų; b) laikomasi šio reglamento 13 straipsnio reikalavimų; c) transporto priemonė buvo patvirtinta pagal JT EEK taisykles Nr. 83 su 07 serijos pakeitimais, Nr. 85 su jos papildymais, Nr. 101 (3 redakcija, įskaitant 01 serijos pakeitimus ir jų papildymus) ir, jeigu tai yra slėginio uždegimo variklius turinčios transporto priemonės, Nr. 24 III dalį su 03 serijos pakeitimais. d) laikomasi 5 straipsnio 11 ir 12 dalių reikalavimų.“

2) pridedamas šis 16a straipsnis: „16a straipsnis Pereinamojo laikotarpio nuostatos Nuo 2017 m. rugsėjo 1 d., jei tai yra M1 bei M2 kategorijų ir N1 kategorijos I klasės transporto priemonės, ir nuo 2018 m. rugsėjo 1 d., jeigu tai yra N1 kategorijos II bei III klasių ir N2 kategorijos transporto priemonės, šis reglamentas taikomas tik siekiant įvertinti transporto priemonėms, kurių tipas buvo patvirtintas iki nurodytų datų pagal šį reglamentą, taikomus reikalavimus dėl: a) gamybos atitikties pagal 8 straipsnį; b) eksploatacijos atitikties pagal 9 straipsnį; c) transporto priemonės OBD sistemos ir remonto bei priežiūros informacijos prieigos pagal 13 straipsnį. Šis reglamentas taip pat taikomas tada, kai taikoma įgyvendinimo Komisijos reglamentuose (ES) 2017/1152 ( *1 ) ir (ES) 2017/1153 ( *2 ) nustatyta atitikties procedūra.

3) I priedas iš dalies keičiamas pagal šio reglamento XVII priedą.

18 straipsnis

Komisijos reglamento (ES) Nr. 1230/2012 pakeitimai ( 5 )

Reglamento (ES) Nr. 1230/2012 2 straipsnio 5 dalis pakeičiama taip:

„5) pasirenkamosios įrangos masė – pasirenkamos įrangos derinių, kurie, be standartinės įrangos, gali būti įrengti transporto priemonėje pagal gamintojo specifikacijas, didžiausia masė;“.

▼M3 —————

▼B

19 straipsnis

Panaikinimas

Reglamentas (EB) Nr. 692/2008 panaikinamas nuo 2022 m. sausio 1 d.

20 straipsnis

Įsigaliojimas ir taikymas

Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

Šis reglamentas privalomas visas ir tiesiogiai taikomas visose valstybėse narėse.









PRIEDŲ SĄRAŠAS

I PRIEDAS EB tipo patvirtinimo administracinės nuostatos 1 priedėlis Gamybos atitikties patikra atliekant 1 tipo bandymą. Statistinis metodas 2 priedėlis Su EV gamybos atitiktimi susiję skaičiavimai 3 priedėlis Pavyzdinis informacinis dokumentas 3a priedėlis Išplėstas duomenų rinkinys 3b priedėlis AECS vertinimo metodika 4 priedėlis Pavyzdinis EB tipo patvirtinimo sertifikatas 5 priedėlis OBD sistemos informacija 6 priedėlis EB tipo patvirtinimo sertifikatų numeravimo sistema 7 priedėlis Gamintojo parengtas OBD sistemos eksploatacinių savybių reikalavimų atitikties sertifikatas 8 a priedėlis Bandymų ataskaitos 8b priedėlis Kelio apkrovos bandymų ataskaita 8c priedėlis Bandymų lapo šablonas 8d priedėlis Degalų garavimo išlakų kiekio bandymų ataskaita II PRIEDAS Eksploatuojamų transporto priemonių atitiktis 1 priedėlis Eksploatuojamų transporto priemonių atitikties patikra 2 priedėlis Statistinė eksploatuojamų transporto priemonių išmetimo sistemų išmetamų teršalų kiekio atitikties patikros tvarka 3 priedėlis Atsakomybė už eksploatuojamų transporto priemonių atitiktį IIIA PRIEDAS Realiomis važiavimo sąlygomis išmetamas teršalų kiekis (RDE) 1 priedėlis Transporto priemonių išmetamųjų teršalų kiekio nustatymo nešiojamąja išmetamųjų teršalų kiekio matavimo sistema (PEMS) bandymo procedūra 2 priedėlis PEMS komponentų ir signalų specifikacijos bei kalibravimas 3 priedėlis PEMS ir nesusietinais matuokliais nustatyto išmetamųjų dujų masės srauto patvirtinimas 4 priedėlis Išmetamųjų teršalų kiekio nustatymas 5 priedėlis Bendrosios važiavimo dinamikos patikra taikant slankiojo vidurkinimo intervalo metodą 6 priedėlis Galutinio realiomis važiavimo sąlygomis išmetamo teršalų kiekio apskaičiavimas 7 priedėlis Transporto priemonių parinkimas PEMS bandymui, kai suteikiamas pradinis tipo patvirtinimas 7a priedėlis Važiavimo dinamikos patikra 7b priedėlis PEMS maršruto suminio teigiamo aukščio padidėjimo nustatymo procedūra 8 priedėlis Duomenų mainų ir pranešimų teikimo reikalavimai 9 priedėlis Gamintojo parengtas atitikties sertifikatas Gamintojo parengtas atitikties sertifikatas su įprastomis važiavimo sąlygomis išmetamo teršalų kiekio reikalavimais IV PRIEDAS Tipo patvirtinimui atsižvelgiant į transporto priemonės tinkamumą eksploatuoti keliuose suteikti būtini išmetamųjų teršalų kiekio duomenys 1 priedėlis Anglies monoksido kiekio, išmetamo varikliui veikiant tuščiąja eiga, matavimas (2 tipo bandymas) 2 priedėlis Dūmų neskaidrumo matavimas V PRIEDAS Karterio išmetamųjų dujų kiekio patikra (3 tipo bandymas) VI PRIEDAS Degalų garavimo išlakų kiekio nustatymas (4 tipo bandymas) 1 priedėlis 4 tipo bandymo procedūros ir sąlygos VII PRIEDAS Taršos kontrolės įtaisų patvarumo patikra (5 tipo bandymas) 1 priedėlis Standartinis bandymų ant stendo ciklas (SBSC) 2 priedėlis Standartinis bandymų ant dyzelinio stendo ciklas (SDBC). 3 priedėlis Standartinis kelio ciklas (SKC) VIII PRIEDAS Vidutinio teršalų kiekio, išmetamo esant žemai aplinkos oro temperatūrai, patikra (6 tipo bandymas) IX PRIEDAS Etaloninių degalų specifikacijos X PRIEDAS Rezervuota XI PRIEDAS Motorinių transporto priemonių vidinės diagnostikos (OBD) sistemos 1 priedėlis Vidinės diagnostikos (OBD) sistemų veikimo aspektai 2 priedėlis Transporto priemonių šeimos pagrindinės charakteristikos XII PRIEDAS Transporto priemonių, kuriose įdiegtos ekologinės naujovės, tipo patvirtinimas ir transporto priemonių, pateiktų patvirtinti pagal pakopinę arba individualaus transporto priemonės tipo patvirtinimo procedūrą, išmetamo co2 kiekio ir degalų sąnaudų nustatymas XIII PRIEDAS Pakaitinių taršos kontrolės įtaisų, kaip atskirų techninių agregatų, EB tipo patvirtinimas 1 priedėlis Pavyzdinis informacinis dokumentas 2 priedėlis Pavyzdinis EB tipo patvirtinimo sertifikatas 3 priedėlis Pavyzdinis EB tipo patvirtinimo ženklas XIV PRIEDAS Transporto priemonės OBD sistemos ir transporto priemonės remonto ir priežiūros informacijos prieiga 1 priedėlis Atitikties sertifikatas XV PRIEDAS Rezervuota XVI PRIEDAS Transporto priemonių, kurių išmetamųjų teršalų papildomo apdorojimo sistemose naudojamas reagentas, reikalavimai XVII PRIEDAS Reglamento (EB) Nr. 692/2008 daliniai pakeitimai XVIII PRIEDAS Direktyvos 2007/46/EB daliniai pakeitimai XIX PRIEDAS Reglamento (ES) Nr. 1230/2012 daliniai pakeitimai XX PRIEDAS Variklio naudingosios galios matavimas XXI PRIEDAS 1 tipo išmetamųjų teršalų bandymo procedūros XXII PRIEDAS Transporto priemonėje įrengti degalų ir (arba) elektros energijos sąnaudų stebėsenos įtaisai









I PRIEDAS

EB TIPO PATVIRTINIMO ADMINISTRACINĖS NUOSTATOS

1. PAPILDOMI EB TIPO PATVIRTINIMO REIKALAVIMAI

1.1. Papildomi reikalavimai vieneriopų degalų dujomis varomoms transporto priemonėms ir dvejopų degalų dujomis varomoms transporto priemonėmis

1.1.1. Papildomi reikalavimai, taikomi suteikiant tipo patvirtinimą vieneriopų degalų dujomis varomoms transporto priemonėms ir dvejopų degalų dujomis varomoms transporto priemonėms, yra nustatyti JT EEK taisyklės Nr. 83 12 priedo 1, 2 ir 3 dalyse bei 1 ir 2 priedėliuose, išskyrus toliau nurodytas išimtis.

1.1.2. JT EEK taisyklės Nr. 83 12 priedo 3.1 2 ir 3.1.4 punktuose nurodyti etaloniniai degalai turi būti suprantami kaip nuoroda į atitinkamas etaloninių degalų specifikacijas, pateiktas šio reglamento IX priedo A skirsnyje.

▼M3

1.1.3. Jei tai yra SND arba GD, naudojami tie degalai, kuriuos gamintojas pasirenka naudingajai galiai matuoti pagal šio reglamento XX priedą. Pasirinkti degalai nurodomi informaciniame dokumente, pateiktame šio reglamento I priedo 3 priedėlyje.

▼B

1.2. Papildomi reikalavimai mišrių degalų transporto priemonėms

Papildomi mišrių degalų transporto priemonių tipo patvirtinimo reikalavimai yra tokie, kaip nustatyta JT EEK taisyklės Nr. 83 4.9 punkte.

2. PAPILDOMI TECHNINIAI REIKALAVIMAI IR BANDYMAI

2.1. Smulkieji gamintojai

2.1.1. 3 straipsnio 3 dalyje minėtų teisės aktų sąrašas:







Teisės aktas Reikalavimai Kalifornijos taisyklių kodekso (leidykla „Barclay’s Publishing“) 13 skyriaus 1961 skirsnio a dalis ir 1961 skirsnio b dalies 1 punkto C papunkčio 1 dalis, taikomos 2001 m. pagamintoms ir naujesnių modelių transporto priemonėms, bei 1968.1, 1968.2, 1968.5, 1976 ir 1975 skirsniai. Tipo patvirtinimai turi būti suteikti pagal Kalifornijos taisyklių kodeksą, taikomą naujausių modelio metų lengviesiems krovininiams automobiliams.

2.2. Degalų bakų pildymo angos

2.2.1. Reikalavimai degalų bakų pildymo angoms yra nustatyti XXI priedo 5.4.1 ir 5.4.2 punktuose ir tolesniame 2.2.2 punkte.

2.2.2. Turi būti pasirūpinta, kad degalai per daug negaruotų ir nenutekėtų tuomet, kai nėra degalų bako dangtelio. Tai užtikrinama viena iš šių priemonių:

a) automatiškai atsidarančiu ir užsidarančiu nenuimamu degalų pildymo angos dangteliu;

b) konstrukcijos ypatybėmis, kurios padėtų išvengti pernelyg didelio degalų garavimo, kai nėra degalų pildymo angos dangtelio;

c) bet kuriomis kitomis priemonėmis, kurios turėtų tokį patį poveikį. Galimų priemonių pavyzdžiai (sąrašas nėra baigtinis): prijungtas degalų pildymo angos dangtelis, grandinėle pritvirtintas degalų pildymo angos dangtelis arba dangtelis, rakinamas transporto priemonės varikliui paleisti skirtu raktu. Šiuo atveju raktą iš pildymo angos dangtelio turi būti įmanoma ištraukti tik dangtelį užrakinus.

2.3. Elektroninės sistemos saugos nuostatos

▼M3

2.3.1. Kiekvienoje išmetamųjų teršalų kontrolės kompiuterį turinčioje transporto priemonėje turi būti numatytos funkcijos, neleidžiančios atlikti pakeitimų, išskyrus gamintojo nustatytus atvejus. Gamintojas leidžia atlikti patobulinimus, jei jie būtini transporto priemonės diagnostikos, techninės priežiūros, apžiūros, modernizavimo arba remonto darbams atlikti. Visi kompiuterių kodai ar darbiniai parametrai, kuriuos galima perprogramuoti, turi būti apsaugoti nuo neteisėto keitimo, o jų apsaugos lygis turi būti ne mažesnis už nustatytąjį standartu ISO 15031-7:2013. Visi keičiamieji kalibravimo atmintinės lustai turi būti įdėti į sandarią talpyklą ar korpusą arba apsaugoti elektroniniais algoritmais, ir turi būti neįmanoma jų pakeisti be specialių įrankių ar procedūrų. Leidžiama taip apsaugoti tik tas priemones, kurios yra tiesiogiai susijusios su išmetamųjų teršalų kiekio kalibravimu arba transporto priemonės apsauga nuo vagystės.

2.3.2. Kompiuterio kodais nustatytų variklio veikimo parametrų turi būti neįmanoma pakeisti be specialių įrankių ir procedūrų (pvz., sudedamosios kompiuterio dalys užlydomos arba užsandarinamos, o korpusai užplombuojami arba užlydomi).

2.3.3. Gamintojo prašymu tipo patvirtinimo institucijos gali leisti netaikyti 2.3.1 ir 2.3.2 punktuose nustatytų reikalavimų transporto priemonėms, kurioms veikiausiai neprireiks apsaugos Svarstydama, ar taikyti išlygą, patvirtinimo institucija atsižvelgia į šiuos kriterijus (jų gali būti ir daugiau): esamą darbinių lustų pasiūlą, transporto priemonės tinkamumą veikti didelio našumo sąlygomis ir numatomą parduoti transporto priemonių kiekį.

▼M3

2.3.4. Programuojamas kompiuterinių kodų sistemas naudojantys gamintojai turi imtis reikiamų priemonių, kad tų sistemų nebūtų galima neteisėtai perprogramuoti. Šios priemonės turi apimti patobulintas apsaugos nuo neteisėto keitimo strategijas ir rašymo apsaugos priemones, kurias taikant reikalinga elektroninė prieiga prie kitoje vietoje esančio gamintojo prižiūrimo kompiuterio, kuriuo taip pat galėtų naudotis nepriklausomi operatoriai, taikydami apsaugos priemones, pateiktas XIV priedo 2.2 ir 2.3.1 punktuose. Tinkamą apsaugos nuo neteisėto keitimo lygį užtikrinančius metodus patvirtina patvirtinimo institucija.

2.3.5. Jei slėginio uždegimo varikliuose yra įrengti mechaniniai degalų įpurškimo siurbliai, gamintojai turi imtis tinkamų veiksmų, kad būtų užtikrinta, jog eksploatuojant transporto priemonę nebūtų įmanoma neteisėtai pakeisti maksimalaus degalų pripildymo nustatymų.

2.3.6. Gamintojai turi veiksmingai atgrasyti nuo odometro rodmenų perprogramavimo borto tinkle, bet kuriame galios pavaros valdiklyje ir nuotolinio keitimosi duomenimis siųstuve, jei taikoma. Gamintojai turi taikyti patobulintas apsaugos nuo sisteminio neteisėto keitimo strategijas ir nuo perrašymo apsaugančias funkcijas siekdami apsaugoti odometro rodmenų vientisumą. Tinkamą apsaugos nuo neteisėto keitimo lygį užtikrinančius metodus patvirtina patvirtinimo institucija.

▼B

2.4. Bandymų atlikimas

▼M3

2.4.1. I.2.4 paveiksle parodyta, kaip atliekami transporto priemonės tipo patvirtinimo bandymai. Specialios bandymų procedūros aprašytos II, IIIA, IV, V, VI, VII, VIII, XI, XVI, XX, XXI ir XXII prieduose.

I.2.4 pav.

Bandymų reikalavimų taikymas suteikiant tipo patvirtinimą ir išplečiant patvirtintą tipą







Transporto priemonės kategorija Transporto priemonės su kibirkštinio uždegimo varikliais, įskaitant hibridines (1) (2) Slėginio uždegimo variklį turinčios transporto priemonės, įskaitant hibridines Tik elektra varomos transporto priemonės Vandenilio kuro elementu varomos transporto priemonės Vieneriopų degalų Dvejopų degalų (3) Mišrių degalų (3) Etaloniniai degalai Benzinas (E10) SND GD / biometanas Vandenilis (ICE) Benzinas (E10) Benzinas (E10) Benzinas (E10) Benzinas (E10) Dyzelinas (B7) — Vandenilis (kuro elementas) SND GD / biometanas Vandenilis (ICE) (4) Etanolis (E85) Dujiniai teršalai (1 tipo bandymas) Taip Taip Taip Taip (4) Taip (abi degalų rūšys) Taip (abi degalų rūšys) Taip (abi degalų rūšys) Taip (abi degalų rūšys) Taip — — KD (1 tipo bandymas) Taip — — — Taip (tik benzinas) Taip (tik benzinas) Taip (tik benzinas) Taip (abi degalų rūšys) Taip — — KDK Taip — — — Taip (tik benzinas) Taip (tik benzinas) Taip (tik benzinas) Taip (abi degalų rūšys) Taip — — Dujiniai teršalai, RDE (1A tipo bandymas) Taip Taip Taip Taip (4) Taip (abi degalų rūšys) Taip (abi degalų rūšys) Taip (abi degalų rūšys) Taip (abi degalų rūšys) Taip — — KDK, RDE (1A tipo bandymas) (5) Taip — — — Taip (tik benzinas) Taip (tik benzinas) Taip (tik benzinas) Taip (abi degalų rūšys) Taip — — ATCT bandymas (14 °C) Taip Taip Taip Taip (4) Taip (abi degalų rūšys) Taip (abi degalų rūšys) Taip (abi degalų rūšys) Taip (abi degalų rūšys) Taip — — Išmetamieji teršalai varikliui veikiant tuščiąja eiga (2 tipo bandymas) Taip Taip Taip — Taip (abi degalų rūšys) Taip (abi degalų rūšys) Taip (tik benzinas) Taip (abi degalų rūšys) — — — Išmetamosios karterio dujos (3 tipo bandymas) Taip Taip Taip — Taip (tik benzinas) Taip (tik benzinas) Taip (tik benzinas) Taip (tik benzinas) — — — Degalų garavimo išlakos (4 tipo bandymas) Taip — — — Taip (tik benzinas) Taip (tik benzinas) Taip (tik benzinas) Taip (tik benzinas) — — — Ilgaamžiškumas (5 tipo bandymas) Taip Taip Taip Taip Taip (tik benzinas) Taip (tik benzinas) Taip (tik benzinas) Taip (tik benzinas) Taip — — Išmetamieji teršalai esant žemai temperatūrai (6 tipo bandymas) Taip — — — Taip (tik benzinas) Taip (tik benzinas) Taip (tik benzinas) Taip (abi degalų rūšys) — — — Eksploatuojamų transporto priemonių atitiktis Taip Taip Taip Taip Taip (suteikiant tipo patvirtinimą) Taip (suteikiant tipo patvirtinimą) Taip (suteikiant tipo patvirtinimą) Taip (abi degalų rūšys) Taip — — Vidinė diagnostika Taip Taip Taip Taip Taip Taip Taip Taip Taip — — Išmetamas CO2 kiekis, degalų sąnaudos, elektros energijos sąnaudos ir elektrinė rida Taip Taip Taip Taip Taip (abi degalų rūšys) Taip (abi degalų rūšys) Taip (abi degalų rūšys) Taip (abi degalų rūšys) Taip Taip Taip Dūmų neskaidrumas — — — — — — — — Taip — — Variklio galia Taip Taip Taip Taip Taip Taip Taip Taip Taip Taip Taip (1) Specialios vandeniliu ir mišriais degalais, kurių sudėtyje yra biodyzelino, varomų transporto priemonių bandymo procedūros bus nustatytos vėliau. (2) Kietųjų dalelių masės ir kietųjų dalelių kiekio ribinės vertės ir atitinkamos matavimo procedūros taikomos tik transporto priemonėms su tiesioginio įpurškimo varikliais. (3) Jei dvejopų degalų transporto priemonė yra pateikta kartu su mišrių degalų transporto priemone, taikomi abiejų bandymų reikalavimai. (4) Kai transporto priemonė varoma vandeniliu, nustatomas tik išmetamas NOx kiekis. (5) Kietųjų dalelių skaičiaus RDE bandymas taikomas tik toms transporto priemonėms, kurių „Euro 6“ išmetamųjų teršalų ribinės vertės nustatytos Reglamento (EB) Nr. 715/2007 I priedo 2 lentelėje.

▼B

3. PATVIRTINTO TIPO IŠPLĖTIMAS

3.1. Patvirtinto tipo išplėtimas atsižvelgiant į pro išmetimo vamzdį išmetamų teršalų kiekį (1 ir 2 tipų bandymai)

▼M3

3.1.1. Patvirtinto tipo išplėtimas transporto priemonėms suteikiamas, jei jos atitinka 2 straipsnio 1 dalyje nustatytus kriterijus arba jei jos atitinka 2 straipsnio 1 dalies a ir c punktuose nustatytus kriterijus ir visus šiuos kriterijus: a) XXI priedo 7 papildomo priedo A7/1 lentelėje nustatytame 9 etape iš bandomosios transporto priemonės išmetamas teršalų kiekis yra ne didesnis už išmetamą CO2 kiekį, gautą iš interpoliacijos linijos, atitinkančios bandomosios transporto priemonės ciklo energijos poreikį; b) naujas interpoliacijos intervalas neviršija didžiausiojo intervalo, nustatyto XXI priedo 6 papildomo priedo 2.3.2.2 punkte; c) išmetamųjų teršalų kiekis neviršija ribų, nustatytų Reglamento (EB) Nr. 715/2007 I priedo 2 lentelėje. ▼M3 3.1.1.1. Patvirtinto tipo išplėtimas sukuriant interpoliacijos šeimą nesuteikiamas, jei tipo patvirtinimas buvo suteiktas tik dėl daug CO2 išmetančios transporto priemonės.

▼B

3.1.2. Transporto priemonės, turinčios periodiškai regeneruojamas sistemas ▼M3 Jei Ki bandymai atlikti pagal XXI priedo 6 papildomo priedo 1 priedėlį (WLTP), patvirtinto tipo išplėtimas suteikiamas transporto priemonėms, jei jos atitinka XXI priedo 5.9 punkte nustatytus kriterijus. ▼B Jei Ki bandymai atlikti pagal JT EEK taisyklės Nr. 83 13 priedą (NEDC), patvirtinto tipo išplėtimas suteikiamas transporto priemonėms pagal Reglamento (EB) Nr. 692/2008 I priedo 3.1.4 punkto reikalavimus.

▼M3

3.2. Patvirtinto tipo išplėtimas atsižvelgiant į degalų garavimo išlakas (4 tipo bandymas)

3.2.1. Kai bandymai atliekami pagal JT EEK taisyklės Nr. 83 6 priedą [1 dienos naujasis Europos važiavimo ciklas (NEDC)] arba Reglamento (EB) Nr. 2017/1221 priedą [2 dienų NEDC], patvirtinto tipo išplėtimas suteikiamas transporto priemonėms su įrengta degalų garavimo išlakų kontrolės sistema, jei jos atitinka šias sąlygas: 3.2.1.1. pagrindinis degalų / oro dozavimo principas (t. y. degalų įpurškimas vienoje vietoje) turi būti toks pats; 3.2.1.2. degalų bako forma turi būti tokia pati, o medžiaga, iš kurios pagamintas degalų bakas ir skystųjų degalų žarnelės, turi būti techniniu požiūriu lygiavertė; 3.2.1.3. turi būti bandomas žarnelių skerspjūvio ir apytikslio ilgio požiūriu blogiausias transporto priemonės pavyzdys. Už tipo patvirtinimo bandymus atsakinga techninė tarnyba sprendžia, ar galima naudoti nevienodus garų ir skysčio skirtuvus; 3.2.1.4. degalų bako tūris neturi skirtis daugiau kaip ± 10 %; 3.2.1.5. degalų bako apsauginiai vožtuvai turi būti vienodai sureguliuoti; 3.2.1.6. degalų garų surinkimo būdas turi būti vienodas, t. y. gaudyklės forma ir tūris, laikykla, oro filtras (jeigu naudojamas degalų garavimo išlakoms kontroliuoti) ir kiti parametrai turi būti vienodi; 3.2.1.7. surinktų garų prapūtimo būdai turi būti vienodi (pvz., oro srautas, prapūtimo pradžia arba prapūtimo tūris transporto priemonės kondicionavimo prieš bandymą ciklo metu); 3.2.1.8. degalų dozavimo sistemos sandarinimo ir ventiliacijos būdai turi būti vienodi.

3.2.2. Kai bandymai atliekami pagal VI priedą [dviejų dienų WLTP], patvirtinto tipo išplėtimas suteikiamas transporto priemonėms su įrengta degalų garavimo išlakų kontrolės sistema, jei jos atitinka VI priedo 5.5.1 punkte nustatytus reikalavimus:

3.2.3. Patvirtinto tipo išplėtimas suteikiamas šioms transporto priemonėms: 3.2.3.1. su skirtingo tūrio varikliais; 3.2.3.2. su skirtingos galios varikliais; 3.2.3.3. su automatinėmis ir mechaninėmis pavarų dėžėmis; 3.2.3.4. su dviem ir keturiais varomaisiais ratais; 3.2.3.5. skirtingos kėbulo formos; ir 3.2.3.6. su skirtingo dydžio ratais ir padangomis.

▼B

3.3. Patvirtinto tipo išplėtimo suteikimas atsižvelgiant į taršos kontrolės įtaisų patvarumą (5 tipo bandymas)

3.3.1. Patvirtinto tipo išplėtimas suteikiamas skirtingų tipų transporto priemonėms, jei toliau nurodyti transporto priemonės, variklio arba taršos kontrolės sistemos parametrai yra tokie patys arba neviršija nustatytų leidžiamųjų nuokrypių. 3.3.1.1. Transporto priemonė: Inercinės apkrovos kategorija: dvi gretimos didesnės inercinės apkrovos kategorijos ir bet kuri mažesnė gretima inercinės apkrovos kategorija. Bendra kelio apkrova važiuojant 80 km/h greičiu: + 5 % didesnė ir bet kokia mažesnė vertė. 3.3.1.2. Variklis: a) variklio cilindrų tūris (± 15 %); b) vožtuvų kiekis ir valdymas; c) degalų sistema; d) aušinimo sistemos tipas; e) degimo procesas. 3.3.1.3. Taršos kontrolės sistemos parametrai: a) kataliziniai keitikliai ir kietųjų dalelių gaudyklės: katalizinių keitiklių, filtrų ir elementų skaičius; katalizinių keitiklių ir filtrų dydis (monolito tūris ± 10 %); katalizės tipas (oksidacija, trijų pakopų, mažo NOx kiekio gaudyklė, selektyviosios katalizinės redukcijos (SEK) sistema, mažo NO x kiekio katalizatorius ar kt.); brangiųjų metalų kiekis (toks pats arba didesnis); brangiųjų metalų rūšis ir santykis (± 15 %); substratas (struktūra ir medžiaga); korių tankis; ne didesnis nei 50 K temperatūros pokytis prie katalizinio keitiklio arba filtro įleidimo angos. Šis temperatūros pokytis tikrinamas vienodomis sąlygomis, esant 120 km/h greičiui, taikant 1 tipo bandymo apkrovą; b) oro įpūtimas: yra ar nėra tipas (impulsinis oro įleidimas, oro siurbliai, kita). c) EGR: yra ar nėra tipas (vėsinama ar nevėsinama, aktyvaus ar pasyvaus valdymo, didelio ar mažo slėgio). 3.3.1.4. Patvarumo bandymas gali būti atliekamas su transporto priemone, kurios kėbulo forma, pavarų dėžė (automatinė arba mechaninė) ir ratų arba padangų dydis skiriasi, palyginti su transporto priemone, kuriai prašoma suteikti tipo patvirtinimą.

3.4. Patvirtinto tipo išplėtimas atsižvelgiant į vidinę diagnostikos sistemą

3.4.1. Patvirtinto tipo išplėtimas suteikiamas skirtingoms transporto priemonėms, kuriose įrengti toks pat variklis ir išmetamųjų teršalų kontrolės sistemos, kaip apibrėžta XI priedo 2 priedėlyje. Patvirtinto tipo išplėtimas suteikiamas nepaisant šių transporto priemonės charakteristikų:

a) variklio priedų;

b) padangų;

c) ekvivalentinės inercijos;

d) aušinimo sistemos;

e) bendrojo perdavimo skaičiaus;

f) transmisijos tipo, taip pat

g) kėbulo tipo.

3.5. Patvirtinto tipo išplėtimas atliekant žemos temperatūros bandymą (6 tipo bandymą)

3.5.1. Skirtingos etaloninės masės transporto priemonės

3.5.1.1. Patvirtinto tipo išplėtimas suteikiamas tik toms transporto priemonėms, kurių etaloninei masei reikia naudoti dviejų gretimų didesnių dydžių ekvivalentines inercines apkrovas ar bet kokią mažesnę ekvivalentinę inercinę apkrovą.

3.5.1.2. Jei tai N kategorijos transporto priemonės ir jau patvirtintos transporto priemonės išmetamųjų teršalų kiekis neviršija transporto priemonei, kurios patvirtinto tipo išplėtimą prašoma suteikti, nustatytų ribų, patvirtinto tipo išplėtimas suteikiamas tik mažesnės etaloninės masės transporto priemonėms.

3.5.2. Transporto priemonės su skirtingais bendraisiais perdavimo skaičiais

3.5.2.1. Transporto priemonėms su skirtingais perdavimo skaičiais patvirtinto tipo išplėtimas suteikiamas tik tam tikromis sąlygomis.

3.5.2.2. Norint nustatyti, ar galima suteikti patvirtinto tipo išplėtimą, apskaičiuojamas kiekvieno atliekant 6 tipo bandymus taikomo perdavimo skaičiaus santykis

Šiuo atveju variklio sūkių skaičius yra 1 000 min–1, V1 – transporto priemonės, kurios tipas patvirtintas, greitis, V2 – transporto priemonės, kuriai prašoma suteikti patvirtinto tipo išplėtimą, greitis.

3.5.2.3. Jei bet kuriam perdavimo skaičiui apskaičiuotas santykis E ≤ 8 %, patvirtinto tipo išplėtimas suteikiamas nekartojant 6 tipo bandymų.

3.5.2.4. Jei bent vienam perdavimo skaičiui apskaičiuotas santykis E > 8 %, o kiekvienam perdavimo skaičiui apskaičiuotas santykis E ≤ 13 %, 6 tipo bandymai turi būti pakartoti. Bandymai gali būti atliekami gamintojo pasirinktoje laboratorijoje, jei tam pritaria techninė tarnyba. Bandymų ataskaita siunčiama už tipo patvirtinimo bandymus atsakingai techninei tarnybai.

3.5.3. Skirtingos etaloninės masės transporto priemonės ir transporto priemonės su skirtingais perdavimo skaičiais

Patvirtinto tipo išplėtimas suteikiamas skirtingos etaloninės masės transporto priemonėms ir transporto priemonėms su skirtingais perdavimo skaičiais, jei laikomasi visų 3.5.1 ir 3.5.2 punktuose nustatytų sąlygų.

4. GAMYBOS ATITIKTIS

4.1. Įvadas

4.1.1. Kiekviena transporto priemonė, pagaminta taikant tipo tvirtinimo procedūrą pagal šį reglamentą, turi būti pagaminta taip, kad atitiktų tipo patvirtinimo pagal šį reglamentą reikalavimus. Gamintojas įgyvendina tinkamas priemones ir dokumentais patvirtintus kontrolės planus ir nustatytais intervalais, kaip nurodyta šiame reglamente, atlieka būtinus teršalų išmetimo ir OBD bandymus, skirtus patikrinti, ar nuolatos laikomasi atitikties patvirtintam tipui. Patvirtinimo institucija patikrina šias gamintojo priemones ir kontrolės planus ir jiems pritaria, taip pat gamintojo patalpose, įskaitant gamybines ir bandymų patalpas, atlieka auditus bei išmetamųjų teršalų ir OBD bandymus tam tikrais intervalais, kaip nurodyta šiame reglamente, kaip dalį gaminių atitikties nuolatinio tikrinimo priemonių, aprašytų Direktyvos 2007/46/EB X priede.

▼M3

4.1.2. Gamintojas patikrina gamybos atitiktį, pagal V, VI, XI, XXI ir XXII prieduose aprašytas bandymų procedūras atlikdamas išmetamųjų teršalų kiekio (žr. Reglamento (EB) Nr. 715/2007 I priedo 2 lentelę), išmetamo CO2 kiekio (kartu matuojant elektros energijos sąnaudas (EC)), ir, jei taikoma, stebint transporto priemonės degalų sąnaudų matavimo (OBFCM) įtaiso tikslumą), karterio išmetamųjų dujų kiekio bei garavimo išlakų kiekio nustatymo bandymus ir OBD sistemos bandymą. Todėl į patikrą turi būti įtraukti 1, 3 ir 4 tipų bandymai ir OBD sistemos bandymas, kaip aprašyta 2.4 punkte.

Tipo patvirtinimo institucija ne trumpiau kaip 5 metus saugo įrašus apie visus dokumentus, susijusius su gamybos atitikties bandymų rezultatais, ir, gavusi prašymą, pateikia juos Komisijai.

Specialiosios gamybos atitikties patikros procedūros nustatytos 4.2–4.7 punktuose ir 1 bei 2 priedėliuose.

4.1.3. Gamintojams taikant gamintojo gamybos atitikties patikrą, 1 tipo bandymų, įskaitant OBFCM įtaiso tikslumo stebėseną, 3 tipo bandymų, taip pat 4 tipo bandymų, susijusių su 3.2 punkte aprašytais patvirtinto tipo išplėtimais, atveju šeima reiškia gamybos atitikties šeimą, o OBD bandymų, susijusių su 3.4 punkte aprašytais patvirtinto tipo išplėtimais, atveju – OBD šeimą.

▼M3

4.1.3.1. Gamybos atitikties šeimos kriterijai

4.1.3.1.1. M kategorijos transporto priemonių ir N1 kategorijos I ir II klasių transporto priemonių atveju gamybos atitikties šeima atitinka interpoliacijos šeimą, kaip aprašyta XXI priedo 5.6 punkte.

4.1.3.1.2. N1 kategorijos III klasės ir N2 kategorijos transporto priemonių atveju tai pačiai gamybos atitikties šeimai gali priklausyti tik transporto priemonės su šiomis identiškomis transporto priemonės, galios pavaros ir (arba) pavarų dėžės savybėmis: a) vidaus degimo variklio tipas: degalų rūšis (arba rūšys, jei tai mišrių degalų arba dvejopų degalų transporto priemonės), degimo procesas, variklio darbinis tūris, pilnos apkrovos savybės, variklio technologija ir įkrovimo sistema bei kitos pagalbinės variklio sistemos arba savybės, turinčios reikšmingo poveikio išmetamo CO2 masei WLTP sąlygomis; b) visų galios pavaros komponentų, turinčių poveikio išmetamo CO2 masei, veikimo strategija; c) pavarų dėžės tipas (pvz., mechaninė, automatinė, CVT) ir modelis (pvz., nominalus sukimo momentas, pavarų, sankabų skaičius ir pan.); d) varomųjų ašių skaičius.

▼M3

4.1.4. Gamintojo atliekamos gaminių patikros dažnumas grindžiamas rizikos vertinimo metodika, atitinkančia tarptautinį standartą ISO 31000:2018 „Rizikos valdymas. Principai ir gairės“, ir 1 tipo bandymo atveju atliekant bent vieną gamybos atitikties šeimos patikrą per laikotarpį, per kurį pagaminama 5 000 transporto priemonių, arba kartą per metus, nelygu, kas įvyksta pirmiau.

▼B

4.1.5. Tipo patvirtinimą suteikusi patvirtinimo institucija gali bet kada patikrinti visose gamybos įmonėse taikomus atitikties kontrolės metodus.

Taikant šią taisyklę, patvirtinimo institucija bet kuriuo atveju ne rečiau kaip kartą per metus gamintojo patalpose atlieka auditą siekdama patikrinti gamintojo priemones ir dokumentais patvirtintus kontrolės planus pagal rizikos vertinimo metodiką, atitinkančią tarptautinį standartą ISO 31000:2009 „Rizikos valdymas. Principai ir gairės“.

▼M3

Jei tipo patvirtinimo institucijos netenkina gamintojo audito tvarka, kaip aprašyta 4.2–4.7 punktuose, turi būti atliekamas tiesioginis pagamintų transporto priemonių fizinis bandymas.

▼B

4.1.6. Fizinių bandymų patikrų, kurias atlieka patvirtinimo institucija, dažnumas grindžiamas gamintojo audito procedūros pagal rizikos vertinimo metodiką rezultatais ir bet kuriuo atveju neturi būti mažesnis kaip vienas patikrinimo bandymas per trejus metus. ►M3 Tipo patvirtinimo institucija atlieka šiuos fizinius išmetamųjų teršalų kiekio nustatymo ir OBD bandymus su serijinės gamybos transporto priemonėmis, kaip aprašyta 4.2–4.7 punktuose. ◄

Jeigu fizinius bandymus atlieka gamintojas, tipo patvirtinimo institucija gali stebėti bandymus gamintojo patalpoje.

4.1.7. Patvirtinimo institucija parengia visų auditų ir fizinių bandymų, atliktų gamintojo atitikties patikros tikslais, ataskaitas ir saugo jas ne trumpiau kaip 10 metų. Šios ataskaitos turėtų būti prieinamos kitoms tipo patvirtinimo institucijoms ir Europos Komisijai, kai tik jos paprašo.

4.1.8. Neatitikties atveju taikomas Direktyvos 2007/46/EB 30 straipsnis.

4.2. Transporto priemonės atitikties patikra atliekant 1 tipo bandymą

▼M3

4.2.1. 1 tipo bandymas atliekamas su serijinės gamybos transporto priemone, pagrįstai priklausančia gamybos atitikties šeimai, kaip aprašyta 4.1.3.1 punkte. Bandymo rezultatai yra vertės, gautos atlikus visas pataisas pagal šį reglamentą. Ribinės vertės, pagal kurias tikrinama atitiktis teršalų normoms, nurodytos Reglamento (EB) Nr. 715/2007 I priedo 2 lentelėje. Išmetamo CO2 kiekio ribinė vertė turi būti pagal interpoliacijos metodiką, nustatytą XXI priedo 7 papildomame priede, gamintojo nustatyta pasirinktos transporto priemonės vertė. Interpoliacijos apskaičiavimus turi patikrinti patvirtinimo institucija.

4.2.2. Iš gamybos atitikties šeimos atsitiktine tvarka atrenkama trijų transporto priemonių imtis. Patvirtinimo institucijai pasirinkus transporto priemones, gamintojui draudžiama jas reguliuoti.

4.2.3. Statistinės analizės bandymo kriterijų apskaičiavimo metodas aprašytas 1 priedėlyje. Gamybos atitikties šeimos gamyba laikoma neatitinkančia reikalavimų, jei, taikant 1 priedėlyje nustatytus bandymo kriterijus, gaunamas neigiamas sprendimas dėl vieno arba daugiau teršalų ir išmetamo CO2 kiekio verčių. Gamybos atitikties šeimos gamyba laikoma atitinkančia reikalavimus, jei, taikant 1 priedėlyje nustatytus bandymo kriterijus, priimamas teigiamas sprendimas dėl visų teršalų ir išmetamo CO2 kiekio verčių. ▼B Kai dėl kurio nors teršalo gautas teigiamas sprendimas, šis sprendimas negali būti pakeistas remiantis jokiais papildomais bandymais, atliktais norint priimti sprendimą dėl kitų teršalų ir CO2 verčių. Jeigu nėra teigiamo sprendimo dėl visų teršalų ir išmetamo CO2 kiekio verčių, atliekamas bandymas su kita transporto priemone (ne daugiau kaip 16 transporto priemonių), o 1 priedėlyje aprašyta teigiamo arba neigiamo sprendimo priėmimo procedūra turi būti pakartota (žr. I.4.2 brėžinį). I.4.2 brėžinys

4.2.4. ▼M3 Gamintojui paprašius ir gavus tipo patvirtinimo institucijos pritarimą, bandymai gali būti atliekami su gamybos atitikties šeimai priklausančia transporto priemone, kurios rida yra ne didesnė kaip 15 000 km, siekiant nustatyti išmatuotus teršalų ir (arba) CO2 raidos koeficientus EvC, taikomus kiekvienai gamybos atitikties šeimai. Transporto priemones įvažinėja gamintojas, jis neturi jų kaip nors reguliuoti. ▼B 4.2.4.1. Siekiant nustatyti išmatuotą raidos koeficientą, taikoma ši transporto priemonės įvažinėjimo procedūra: a) išmetamųjų teršalų / CO2 kiekio vertė matuojama pirmai išbandytai transporto priemonei nuvažiavus ne daugiau kaip 80 km ir x km; b) teršalų / CO2 išmetimo raidos koeficientas EvC nuo 80 km iki x km apskaičiuojamas taip: c) ▼M3 kitos gamybos atitikties šeimos transporto priemonės nebus įvažinėjamos, bet jų išmetamųjų teršalų / EC / CO2 kiekis, kai rida yra nulinė, bus dauginamas iš pirmai įvažinėtai transporto priemonei taikomo išmetimo raidos koeficiento. Šiuo atveju 1 priedėlyje nurodytos bandymui naudojamos vertės yra: ▼B i) pirmosios transporto priemonės atveju – vertės nuvažiavus x km; ii) kitų transporto priemonių atveju – vertės, kai rida yra nulinė, padaugintos iš raidos koeficiento. 4.2.4.2. Visi šie bandymai atliekami naudojant komercinius degalus. Tačiau gamintojo prašymu galima naudoti IX priede aprašytų rūšių etaloninius degalus. 4.2.4.3. Tikrindamas gamybos atitiktį atsižvelgiant į CO2 kiekį, kaip alternatyvą 4.2.4.1 punkte nurodytai metodikai, transporto priemonės gamintojas gali taikyti pastovų raidos koeficientą EvC = 0,98 ir iš jo dauginti visas išmetamo CO2 vertes, kurios buvo išmatuotos tada, kai transporto priemonės rida buvo nulinė.

4.2.5. Transporto priemonių, varomų SND arba ND / biometaną, gamybos atitikties bandymai gali būti atliekami naudojant komercinius degalus, kurių C3/C4 santykis patenka į etaloninių degalų ribų intervalą (jei tai SND) arba tarp dviejų labiausiai besiskiriančių etaloninių degalų rūšių atitinkamų verčių (jei tai yra GD / biometanas). Visais atvejais patvirtinimo institucijai reikia pateikti degalų analizę.

4.2.6. Transporto priemonės, kuriose diegta ekologinių naujovių 4.2.6.1. Kaip apibrėžta Reglamento (EB) Nr. 443/2009 12 straipsnyje, M1 kategorijos transporto priemonių ir, kaip apibrėžta Įgyvendinimo reglamento (ES) Nr. 510/2011 12 straipsnyje, N1 kategorijos transporto priemonių gamybos atitiktis, atsižvelgiant į ekologines naujoves, turi būti įrodyta patikrinant, ar jose yra įrengtos tinkamos nagrinėjamosios ekologinės naujovės.

4.3. Tik elektra varomos transporto priemonės

4.3.1. Priemonės gamybos atitikčiai atsižvelgiant į elektros energijos sąnaudas užtikrinti tikrinamos remiantis šio priedo 4 priedėlyje nustatytu tipo patvirtinimo sertifikatu.

4.3.2. Elektros energijos sąnaudų patikra gamybos atitikties požiūriu 4.3.2.1. Gamybos atitikties tikrinimo procedūros metu 1 tipo bandymo procedūros nutraukimo kriterijus pagal šio reglamento XXI priedo 8 papildomo priedo 3.4.4.1.3 punktą (nuoseklaus ciklo procedūra) ir šio reglamento XXI priedo 8 papildomo priedo 3.4.4.2.3 punktą (sutrumpinta bandymo procedūra) pakeičiamas taip: gamybos atitikties procedūros nutraukimo kriterijus pasiekiamas, užbaigus pirmąjį taikytiną WLTP bandymų ciklą. 4.3.2.2. Per šį pirmąjį taikytiną WLTP bandymų ciklą ĮEKS tiekiama nuolatinės srovės energija matuojama pagal šio reglamento XXI priedo 8 papildomo priedo 3 priedėlyje aprašytą metodą ir dalinama iš šio taikytino WLTP bandymų ciklo metu nuvažiuoto atstumo. 4.3.2.3. Vertė, nustatyta pagal 4.3.2.2 punktą, turi būti lyginama su verte, nustatyta pagal 2 priedėlio 1.2 punktą. 4.3.2.4. Atitiktis atsižvelgiant į energijos sąnaudas (EC) tikrinama taikant 4.2 punkte ir 1 priedėlyje aprašytą statistinę metodiką. Šios atitikties patikros tikslu sąvoka „teršalai“ ir santrumpa CO2“ keičiami santrumpa „EC“.

4.4. OVC-HEV

4.4.1. Gamybos atitikties atsižvelgiant į OVC-HEV išmetamą CO2 kiekį ir elektros energijos sąnaudas užtikrinimo priemonės tikrinamos remiantis šio priedo 4 priedėlyje nustatytame tipo patvirtinimo sertifikate pateiktu aprašu.

4.4.2. Išmetamo CO 2 kiekio patikra gamybos atitikties požiūriu 4.4.2.1. Transporto priemonė turi būti išbandyta pagal įkrovos palaikymo 1 tipo bandymą, aprašytą šio reglamento XXI priedo 8 papildomo priedo 3.2.5 punkte. 4.4.2.2. Atliekant šį bandymą ir palaikant įkrovą išmetamo CO2 masė nustatoma pagal šio reglamento XXI priedo 8 papildomo priedo lentelę A8/5 ir palyginama su įkrovos palaikymo režimu išmetamo CO2 mase pagal 2 priedėlio 2.3 punktą. 4.4.2.3. Atitiktis atsižvelgiant į išmetamą CO2 kiekį tikrinama taikant 4.2 punkte ir 1 priedėlyje aprašytą statistinę metodiką.

4.4.3. Elektros energijos sąnaudų patikra gamybos atitikties požiūriu 4.4.3.1. Taikant gamybos atitikties procedūrą, įkrovos naudojimo 1 tipo bandymo procedūros pabaiga pagal šio reglamento XXI priedo 8 papildomo priedo 3.2.4.4 punktą pakeičiama taip: taikant gamybos atitikties procedūrą įkrovos naudojimo 1 tipo bandymo procedūros pabaiga pasiekiama, užbaigus pirmąjį taikytiną WLTP bandymų ciklą. 4.4.3.2. Per šį pirmąjį taikytiną WLTP bandymų ciklą ĮEKS tiekiama nuolatinės srovės energija matuojama pagal šio reglamento XXI priedo 8 papildomo priedo 3 priedėlyje aprašytą metodą ir dalinama iš šio taikytino WLTP bandymų ciklo metu nuvažiuoto atstumo. ▼M3 4.4.3.3. Vertė, nustatyta pagal 4.4.3.2 punktą, lyginama su verte, nustatyta pagal 2 priedėlio 2.4 punktą. ▼B 4.4.1.4. Atitiktis atsižvelgiant į energijos sąnaudas tikrinama taikant 4.2 punkte ir 1 priedėlyje aprašytą statistinę metodiką. Šios atitikties patikros tikslu sąvoka „teršalai“ ir santrumpa CO2“ keičiami santrumpa „EC“.

4.5. Transporto priemonės atitikties patikra atliekant 3 tipo bandymą

4.5.1. Prireikus atlikti 3 tipo bandymo patikrą, ji atliekama laikantis toliau nurodytų reikalavimų.

4.5.1.1. Patvirtinimo institucijai nustačius, kad gamybos kokybė atrodo netinkama, iš šeimos atsitiktine tvarka atrenkama viena transporto priemonė ir su ja atliekami V priede aprašyti bandymai.

4.5.1.2. Gamyba laikoma atitinkančia nustatytus reikalavimus, jeigu ši transporto priemonė atitinka V priede aprašytų bandymų reikalavimus.

4.5.1.3. Jeigu išbandyta transporto priemonė neatitinka 4.5.1.1 punkto reikalavimų, atsitiktine tvarka atrenkamos dar keturios tos pačios šeimos transporto priemonės ir su jomis atliekami V priede aprašyti bandymai. Bandymus galima atlikti su nemodifikuotomis transporto priemonėmis, kurių rida ne didesnė kaip 15 000 km.

4.5.1.4. Gamyba laikoma atitinkančia nustatytus reikalavimus, jeigu ne mažiau kaip trys transporto priemonės atitinka V priede aprašytų bandymų reikalavimus.

4.6. Transporto priemonės atitikties patikra atliekant 4 tipo bandymą

4.6.1. Prireikus atlikti 4 tipo bandymo patikrą, ji atliekama laikantis toliau nurodytų reikalavimų.

4.6.1.1. Patvirtinimo institucijai nustačius, kad gamybos kokybė atrodo netinkama, iš šeimos atsitiktine tvarka atrenkama viena transporto priemonė ir su ja atliekami VI priede arba bent Taisyklės Nr. 83 7 priedo 7 dalyje aprašyti bandymai.

4.6.1.2. Gamyba laikoma atitinkančia nustatytus reikalavimus, jeigu ši transporto priemonė atitinka VI priedo arba JT taisyklės Nr. 83 7 priedo 7 dalyje aprašytų bandymų reikalavimus, nelygu, kuris iš bandymų buvo atliktas.

4.6.1.3. Jeigu bandomoji transporto priemonė neatitinka 4.6.1.1 punkto reikalavimų, iš tos pačios šeimos atsitiktine tvarka atrenkamos dar keturios transporto priemonės ir su jomis atliekami VI priede arba bent JT taisyklės Nr. 83 7 priedo 7 dalyje aprašyti bandymai. Bandymus galima atlikti su nemodifikuotomis transporto priemonėmis, kurių rida ne didesnė kaip 15 000 km.

4.6.1.4. Gamyba laikoma atitinkančia nustatytus reikalavimus, jeigu bent trys transporto priemonės atitinka VI priedo arba JT taisyklės Nr. 83 7 priedo 7 dalyje aprašytų bandymų reikalavimus, nelygu, kuris iš bandymų buvo atliktas.

4.7. Transporto priemonės atitikties patikra atsižvelgiant į vidinės diagnostikos (OBD) sistemą

4.7.1. Prireikus atlikti OBD sistemos eksploatacinių savybių patikrą, ji atliekama laikantis toliau nurodytų reikalavimų.

4.7.1.1. Patvirtinimo institucijai nustačius, kad gamybos kokybė atrodo netinkama, iš šeimos atsitiktine tvarka atrenkama viena transporto priemonė ir su ja atliekami XI priedo 1 priedėlyje aprašyti bandymai.

4.7.1.2. Gamyba laikoma atitinkančia nustatytus reikalavimus, jeigu ši transporto priemonė atitinka XI priedo 1 priedėlyje aprašytų bandymų reikalavimus.

4.7.1.3. Jeigu išbandyta transporto priemonė neatitinka 4.7.1.1 punkto reikalavimų, iš tos pačios šeimos atsitiktine tvarka atrenkamos dar keturios transporto priemonės ir su jomis atliekami XI priedo 1 priedėlyje aprašyti bandymai. Bandymus galima atlikti su nemodifikuotomis transporto priemonėmis, kurių rida ne didesnė kaip 15 000 km.

4.7.1.4. Gamyba laikoma atitinkančia nustatytus reikalavimus, jeigu bent trys transporto priemonės atitinka XI priedo 1 priedėlyje aprašytų bandymų reikalavimus.









1 priedėlis

Gamybos atitikties patikra atliekant 1 tipo bandymą. Statistinis metodas

▼M3

1. Šiame priedėlyje aprašoma procedūra, taikoma siekiant patikrinti, ar gamyba atitinka 1 tipo bandymo reikalavimus dėl teršalų ir (arba) CO2, įskaitant PEV ir OVC-HEVS atitikties reikalavimus, ir stebėti OBFCM įtaiso tikslumą.

▼B

2. ►M3 Reglamento (EB) Nr. 715/2007 I priedo 2 lentelėje nurodytų teršalų matavimai ir išmetamo CO2 kiekio matavimas turi būti atliekami išbandant ne mažiau kaip 3 transporto priemones, ir šis skaičius turi būti nuosekliai didinamas iki priimamas teigiamas arba neigiamas sprendimas. OBFCM įtaiso tikslumas nustatomas per kiekvieną iš N bandymų. ◄

Esant N bandymų skaičiui: nustatomas x 1, x 2, … xN, vidurkis Xtests ir variantiškumas VAR atliekant visus N matavimus:

taip pat

3. Kiekvieno bandymų skaičiaus atveju dėl teršalų gali būti pasiektas vienas iš šių trijų sprendimų (žr. tolesnius i–iii papunkčius), grindžiamų vidutine kiekvieno teršalo ribine verte L, gauta atlikus visus N bandymus: Xtests, bandymų rezultatų variantiškumas VAR ir bandymų skaičius N:

i) šeima išlaiko bandymą, jeigu

ii) šeima neišlaiko bandymo, jeigu

Matuojant teršalų kiekį daugiklis A yra 1,05, kad būtų atsižvelgta į matavimų netikslumus.

4. CO2 ir energijos sąnaudoms išreikšti naudojamos normalizuotos CO2 ir energijos sąnaudų vertės:

apskaičiuojant CO2 kiekį ir energijos sąnaudas koeficientas A yra lygus 1,01, o L vertė yra 1. Taigi apskaičiuojant CO2 kiekį ir energijos sąnaudas kriterijai yra supaprastinami:

i) šeima išlaiko bandymą, jeigu

ii) šeima neišlaiko bandymo, jeigu

iii) išmatuojama dar kartą, jeigu: ▼M3

▼M3 —————

▼M3

5. 4a priede nurodytų transporto priemonių OBFCM įtaiso tikslumas apskaičiuojamas taip:

xi,OBFCM = OBFCM įtaiso tikslumas, pagal XXII priedo 4.2 punkte nurodytas formules nustatytas per kiekvieną atskirą bandymą.

Tipo patvirtinimo institucija saugo įrašus apie tikslumo vertes, susijusias su kiekviena išbandyta gamybos atitikties šeima.

▼B









2 priedėlis

Su elektrinių transporto priemonių gamybos atitiktimi susiję skaičiavimai

1. Su tik elektra varomų transporto priemonių (PEV) gamybos atitiktimi susiję skaičiavimai

1.1. Atskirų PEV elektros energijos sąnaudų interpoliacija

čia:

ECDC–ind,COP yra atskiros transporto priemonės elektros energijos sąnaudos, naudojamos gamybos atitikčiai vertinti, Wh/km;

ECDC–L,COP yra L transporto priemonės elektros energijos sąnaudos, naudojamos gamybos atitikčiai vertinti, Wh/km;

ECDC–H,COP yra H transporto priemonės elektros energijos sąnaudos, naudojamos gamybos atitikčiai vertinti, Wh/km;

Kind yra nagrinėjamos atskiros transporto priemonės interpoliacijos koeficientas taikytino WLTP bandymų ciklo metu.

1.2. PEV elektros energijos sąnaudos

Ši vertė nurodoma ir naudojama atliekant gamybos atitikties patikrą pagal elektros energijos sąnaudas:

čia:

ECDC,COP yra elektros energijos sąn